text:
Kuwonga chifukwa cha chipulikano cha Ŵatesalonika (2-10)
1 Ine Paulosi, na Silivano,*+ kweniso Timote,+ ku mpingo wa Ŵatesalonika mwa Chiuta Adada na Fumu Yesu Khristu:Mphanyi lusungu lukuru na mtende vyaŵa namwe.2 Tikuwonga Chiuta nyengo zose para tikumuzunurani mose mu malurombo ghithu.+3 Pakuti nyengo zose tikukumbuka mulimo winu wa chipulikano, mulimo winu wachitemwa, na kuzizipizga kwinu chifukwa cha chigomezgo+ icho muli nacho mwa Fumu yithu Yesu Khristu, pamaso pa Chiuta withu na Dada.4 Pakuti tikumanya, ŵabali ŵakutemweka na Chiuta, kuti iyo wakamusorani,5 chifukwa makani ghawemi agho tikupharazga, ghakiza na mazgu pera yayi pakati pinu, kweniso na nkhongono pamoza na mzimu utuŵa na kukhorwa kukuru, pakuti namwe mukumanya umo tikaŵira pakati pinu kuti timovwireni.6 Ndipo mukayezga ise+ na Fumu,+ pakuti mukazomera mazgu na chimwemwe cha mzimu utuŵa nangauli mukakumana na visuzgo vinandi.+7 Ntheura mukaŵa chakuwonerapo ku ŵakugomezga wose mu Makedoniya na Akaya.8 Fundo njakuti, mazgu gha Yehova* ghapulikikwa kufuma kwa imwe mu Makedoniya na Akaya pera yayi, kweni chipulikano chinu mwa Chiuta chathandazgika mu malo ghose,+ mwakuti tikukhumbikwira kuyowoyapo chilichose yayi.9 Pakuti ŵeneko ŵakuyowoya umo tikizira pakati pinu kakwamba, na umo mukang’anamukira kwa Chiuta kufuma ku vikozgo vinu+ kuti muteŵetere nga mbazga ŵa Chiuta wamoyo na waunenesko,10 na kulindilira Mwana wake kufuma kuchanya,+ uyo wakamuwuska ku ŵakufwa, Yesu, uyo wakutithaska ku ukali uwo ukwiza.+


c: text/html

text:
Paulosi wakuwonga Chiuta chifukwa cha chipulikano cha Ŵaefeso ndipo wakuŵalombera (15-23)
1 Ine Paulosi, mpositole wa Khristu Yesu mu khumbo la Chiuta, ku ŵatuŵa awo ŵali mu Efeso+ na ŵakugomezgeka mwa Khristu Yesu:2 Mphanyi lusungu lukuru na mtende vyakufuma kwa Chiuta Adada ŵithu na Fumu Yesu Khristu, vyaŵa namwe.3 Walumbike Chiuta, Awiske ŵa Fumu yithu Yesu Khristu, pakuti watitumbika na thumbiko lose lauzimu mu malo ghakuchanya mwakukolerana na Khristu.+4 Wakatisora mu umoza na iyo* pambere charu chindaŵeko, mwakuti tiŵenge ŵatuŵa na ŵambura kalema+ panthazi pake mu chitemwa.5 Pakuti wakatisankhirathu+ kuti tiŵe ŵana ŵake kwizira mwa Yesu Khristu,+ mwakuyana na icho chikumukondweska na khumbo lake,+6 mwakuti lulumbike lusungu lwake lukuru lwauchindami+ ulo wakatilongora kwizira mwa wakutemweka wake.+7 Mwa iyo tafwatulika na chiwombolero kwizira mu ndopa zake,+ ndipo tikugowokereka kwananga kwithu,+ mwakuyana na usambazi wa lusungu lwake lukuru.8 Watipa lusungu lukuru ulu mwakukwana pamoza na vinjeru na mahara.9 Wakativumbulira chisisi chakupatulika*+ cha khumbo lake icho chikumukondweska, ndipo chisisi chakupatulika ichi chikukolerana na icho wakukhumba kuchita10 kuti para nyengo yakutemeka yakwana, paŵe ndondomeko* yakuti wawunganye vinthu vyose pamoza mwa Khristu, vinthu vya kuchanya na vinthu vya pa charu chapasi.+ Mwa iyo11 uyo tili nayo mu umoza, nase tikagaŵirika kuŵa ŵahaliri.+ Pakuti tikasorekerathu mwakuyana na chilato cha Chiuta uyo wakufiska vinthu vyose ivyo waghanaghana kuyana na khumbo lake.12 Wakachita ichi kuti ise tikaŵa ŵakwamba kugomezga mwa Khristu tilumbe na kuchindika Chiuta.13 Kweni namwe mukagomezga mwa iyo mukati mwapulika mazgu gha unenesko, makani ghawemi gha chiponosko chinu. Kweniso kwizira mwa iyo, mukati mwagomezga,+ mukadindika na mzimu utuŵa uwo ukalayizgika,14 uwo ntchikhole cha chiharo chithu.+ Chiuta wakachita nthena kuti wafwature ŵanthu ŵake+ na chiwombolero,+ mwakuti ŵamulumbe na kumuchindika.15 Lekani nane, kufuma apo nkhapulikira za chipulikano chinu mwa Fumu Yesu na chitemwa icho mukulongora ku ŵatuŵa wose,16 nkhuleka yayi kuwonga Chiuta chifukwa cha imwe. Nkhulutilira kumuzunurani mu malurombo ghane,17 mwakuti Chiuta wa Fumu yithu Yesu Khristu, Dada wa uchindami, wamupani mzimu wa vinjeru ndiposo kuti mupulikiske vinthu ivyo wakuvumbura kweniso kuti mumumanye makora.+18 Wangweluska maso gha mtima winu, kuti mumanye chigomezgo icho wakamuchemerani, usambazi wauchindami uwo wasungira ŵatuŵa nga ntchiharo,+19 ndiposo ukuru wa nkhongono zake izo watipa ise ŵakugomezga.+ Ukuru wa nkhongono zake ukawoneka20 apo wakamuwuska Khristu ku ŵakufwa na kumukhalika ku woko lake lamalyero+ mu malo ghakuchanya.21 Wali kumuŵika pachanya kuluska maboma ghose, mazaza, nkhongono, muwuso, na zina lililose ilo likuzunulika,+ mu nyengo iyi* pera yayi kweniso mu nyengo iyo yikwiza.22 Ndiposo wali kuŵika vinthu vyose pasi pa malundi ghake+ na kumuzgora iyo kuŵa mutu wa vinthu vyose mu mpingo,+23 uwo ni thupi lake,+ uwo ngwakuzura na iyo, ndipo iyo ndiyo wakuzuzga vinthu vyose.

robotstxt: allowed

filter: keep


text:
Nkhani Nambara 113: Apo Paulosi Wakaŵa ku Roma
Wona unyoro uwo ŵakakira Paulosi, wonaso msilikari wa Roma uyo wakulaŵilira Paulosi. Paulosi ni mukayidi kuno ku Roma. Wakulindizga ico Kesare wa Roma walangurenge kuti wacite nayo. Nangauli wakaŵa mukayidi, ŵanthu ŵakazomerezgeka kuti ŵamuwonenge.
Mazuŵa ghatatu ghakati ghajumphapo kufuma apo Paulosi wakafikira ku Roma, wakatuma uthenga kuluta ku ŵalongozgi ŵanji ŵa Ŵayuda kuti ŵize kuzakamuwona. Lekani Ŵayuda ŵanandi awo ŵakakhalanga mu Roma ŵakiza. Paulosi wakaŵapharazgira za Yesu na ufumu wa Ciuta. Ŵanthu ŵanyake ŵakagomezga ndipo ŵakazgoka Ŵakhristu, kweni ŵanyake ŵakagomezga yayi.
Paulosi wakapharazgaso ku ŵasilikari ŵakupambanapambana awo ŵakamulaŵiliranga. Kwa vilimika viŵiri ivyo wakasungika nga ni mukayidi, Paulosi wakapharazga ku ŵanthu ŵanandi. Cifukwa ca kucita nthena, nanga ŵaŵe ŵanthu ŵa mu mbumba ya Kesare ŵakapulika makani ghawemi gha Ufumu, ndipo ŵanyake ŵakazgoka Ŵakhristu.
Kweni kasi mulendo uyo wali pa thebulu apa wakulemba ninjani? Kasi ungasacizga zina lake? Ni Timote. Timote nayo wakaŵikika mu jere cifukwa ca kupharazga Ufumu, kweni wakafwaturika. Wakiza kuno kuti wawovwire Paulosi. Kasi ukumanya ivyo Timote wakulemba? Tiye tiwone.
Kasi ukukumbukira misumba ya Filipi na Efeso iyo tikasambira mu Sambiro 110? Paulosi wakawovwira kuti mipingo ya Cikhristu yiyambike mu misumba iyi. Peneapo wakaŵa mu jere, Paulosi wakalemba makalata ghakuluta ku Ŵakhristu ŵa mu mipingo iyi. Makalata agha ghakusangika mu Baibolo, ndipo ghakucemeka Ŵaefeso na Ŵafilipi. Apa Paulosi wakuphalira Timote vyakuti walembere mabwezi gha Cikhristu agho ghali mu Filipi.
Ŵanthu ŵa ku Filipi ŵakamucitira lusungu comene Paulosi. Ŵakamutumizgira vyawanangwa mu jere, ndipo apa Paulosi wakuŵawonga. Munthu uyo wakiza na vyawanangwa ivi wakaŵa Epafurodito. Pa nyengo yinyake wakalwara comene ndipo wakakhala pacoko waka kuti wafwe. Wakati waŵa makora wakanozgeka kuluta kukwawo. Wakaluta ku Filipi na kalata iyo Paulosi na Timote ŵakalemba.
Apo wakaŵa wacali mu jere Paulosi wakalemba makalata ghanyake ghaŵiri gheneagho tili nagho mu Baibolo. Yinyake wakalembera Ŵakhristu ŵa mu msumba wa Kolose. Kasi zina la kalata iyi ukulimanya? Likucemeka Ŵakolose. Yinyake yikaŵa kalata yakuluta kwa mubwezi wake wapamtima Filemone, uyo nayo wakukhala mu Kolose. Kalata iyi yikuyowoya za muzga wa Filemone, Onesimo.
Onesimo wakamucimbira Filemone ndipo wakaluta ku Roma. Wali ku Roma, wakapulika za Paulosi kuti wali mu jere. Wakaluta kukamuwona, ndipo Paulosi wakamupharazgira Onesimo. Mwaluŵiro Onesimo wakazgoka Mkhristu. Onesimo wakaŵa na citima kuti wakamucimbira Filemone. Antheura kasi ukumanya ivyo Paulosi wakalemba mu kalata yakuluta kwa Filemone?
Paulosi wakapempha Filemone kuti wamugowokere Onesimo. ‘Namuwezgera kwa iwe,’ Paulosi wakalemba ntheura. ‘Iye sono ni muzga wako pera yayi. Kweniso ni mbali Wacikhristu wakutemweka.’ Apo Onesimo wakalutanga ku Kolose, wakaluta na makalata ghaŵiri agha, yimoza yikaŵa ya Ŵakolose, ndipo yinyake yikaŵa ya Filemone. Filemone wakwenera kuti wakakondwa comene kupulika kuti muzga wake wakazgoka Mkhristu.
Apo Paulosi wakalembanga kalata yakuluta ku Ŵafilipi na kwa Filemone, wakalemba za nkhani yakukondweska comene. ‘Nkhutuma Timote kwiza kwa imwe,’ Paulosi wakaphalira Ŵafilipi. ‘Nane nizenge luŵiro.’ Filemone wakamulembera kuti: ‘Uninozgere malo kuti nizakakhale nawe.’
Apo Paulosi wakasuturika wakaluta na kuwonana na ŵabali na ŵadumbu ŵake Ŵacikhristu mu vigaŵa vinandi. Kweni pamanyuma pake Paulosi ŵakamukakaso ukayidi mu Roma. Pa nyengo iyi wakamanya kuti wakomekenge. Antheura wakalembera kalata Timote kuti wize luŵiro uko kukaŵa iyo. ‘Naŵa wakugomezgeka kwa Ciuta,’ Paulosi wakalemba ntheura, ‘ndipo Ciuta wanisungira cawanangwa.’ Vilimika vicoko waka pamanyuma pakuti Paulosi wakomeka, msumba wa Yerusalemu ukabwangandulikaso, pa nyengo iyi ŵakabwangandura ni Ŵaroma.
Kweni mu Baibolo muli nkhani zinandi comene. Yehova Ciuta wakapangiska kuti mpositole Yohane walembe mabuku ghaumaliro, kusazgapo buku la Civumbuzi. Buku ili likutiphalira vinthu vyamunthazi. Sono tisambirenge ivyo vizamucitika kunthazi.
Milimo 28:16-31; Ŵafilipi 1:13; 2:19-30; 4:18-23; Ŵahebere 13:23; Filemone 1-25; Ŵakolose 4:7-9; 2 Timote 4:7-9.
Mafumbo
- Kasi Paulosi wakapharazganga kwa njani apo wakaŵa mu jere ku Roma?
- Pa cithuzithuzi apa, kasi mulendo uyo wali pa thebulu ni njani, ndipo wakumulembera vici Paulosi?
- Kasi Epafurodito wakaŵa njani, ndipo wakaluta na vici apo wakaweleranga ku Filipi?
- Cifukwa wuli Paulosi wakalembera kalata mubwezi wake wapamtima Filemone?
- Kasi Paulosi wakacitaci wakati wasuturika, ndipo nchivici ico cikacitika pamanyuma pake?
- Ni njani uyo Yehova wakamutuma kuti walembe mabuku ghaumaliro gha Baibolo, ndipo buku la Civumbuzi likutiphalira vici?
Mafumbo ghanyake
- Ŵazgani Milimo 28:16-31 na Ŵafilipi 1:13.
Apo Paulosi wakaŵa mu jere ku Roma, kasi wakacitanga vici, ndipo cipulikano cake cakukhora cikukhwaska wuli mpingo wa Cikhristu? (Mil. 28:23, 30; Fil. 1:14)
- Ŵazgani Ŵafilipi 2:19-30.
Ni mazgu wuli ghakuwonga Timote na Epafurodito agho Paulosi wakayowoya, ndipo tingalondezga wuli ciyelezgero cake? (Fil. 2:20, 22, 25, 29, 30; 1 Kor. 16:18; 1 Tes. 5:12, 13)
- Ŵazgani Filemone 1-25.
Kasi nchivici ico cikapangiska Paulosi kuciska Filemone kuti wacitenge vinthu vyakwenelera, ndipo ŵalara ŵa mpingo ŵakwenera kulondezga wuli ici? (File. 9; 2 Kor. 8:8; Gal. 5:13)
Kasi mazgu gha Paulosi agho ghali pa Filemone 13, 14 ghakulongora wuli kuti wakacindikanga njuŵi za ŵanji mu mpingo? (1 Kor. 8:7, 13; 10:31-33)
- Ŵazgani 2 Timote 4:7-9.
Nga ni mpositole Paulosi, kasi tingaŵa wuli na cigomezgo kuti Yehova watitumbikenge usange tilutilirenge kugomezgeka mupaka kuumaliro? (Mat. 24:13; Heb. 6:10)


text:
Kasi Dango Ilo Chiuta Wakapa Ŵaisrayeli Likaŵa Laurunji?
KHOTI linyake likadumura kuti ŵanthu ŵaŵiri ŵakomeke. Likatenge ŵali na mulandu wakukoma. Likadumura ivi kwambura kumanya kuti ukaboni uwo likapika ukaŵa wautesi. Pamasinda, khoti likamanya kuti ŵanthu aŵa ŵakaŵavya mulandu, yumoza wakapona kweni munyake ŵakaŵa kuti ŵamukoma kale, pakaŵavya chakuti ŵangachita.
Pakuti ŵanthu ŵangeruzga mwambura urunji, Baibolo likuti: ‘Mulondezgenge urunji.’ (Duteronome 16:20) Para ŵeruzgi ŵakweruzga mwaurunji, ŵanthu ŵakukondwa. Dango la Chiuta likawovwiranga Ŵaisrayeli kuti ŵeruzgenge milandu kwambura kutemwera kweniso mwaurunji. Tiyeni tidumbiskane fundo za mu Dango ili kuti tiwone usange ‘nthowa za Chiuta zose ni zaurunji.’—Duteronome 32:4.
ŴERUZGI ŴAŴE ‘ŴAVINJERU, ŴAMAHARA NA ŴAKUMANYA TUNTHU’
Ŵanthu ŵakukondwa chomene para ŵeruzgi ŵakuchita vinthu mwaumanyi, mwaurunji kweniso para ŵakutinkha vimbundi. Dango la Chiuta likatenge ndimo ŵeruzgi ŵaŵirenge nthena. Apo Ŵaisrayeli ŵakaŵa mu mapopa, Chiuta wakaphalira Mozesi kuti wasore ‘ŵanalume ŵakwenelera na ŵamahara, ŵakumopa Chiuta, ŵanthu ŵaunenesko, ŵakutinkha chimbundi’ kuti ŵaŵe ŵeruzgi. (Exodus 18:21, 22) Pati pajumpha vyaka 40, Chiuta wakawerezgapo fundo yakuti ŵeruzgi ŵakwenera kuŵa ‘ŵanalume ŵavinjeru, ŵamahara na ŵakumanya tunthu.’—Duteronome 1:13-17.
Pamasinda, Themba Yehoshafati * la fuko la Yuda, likaphalira ŵeruzgi kuti: ‘Chenjerani umo muchitirenge, pakuti mukweruzgira ŵanthu yayi kweni Yehova, uyo wali namwe pakweruzga. Ntheura, wofi wa Yehova uŵenge namwe, chenjerani pakuchita, chifukwa kulije kwananga mwa Yehova Chiuta withu, panji sankho pa munthu, panji kupokera vimbundi.’ (2 Midauko 19:6, 7) Ntheura Yehoshafati wakakumbuska ŵeruzgi kuti para ŵakweruzga mwakutemwera kweniso kuchita vinthu mwauryezi, ŵazamuŵa na mulandu kwa Chiuta.
Mtundu wose wa Israyeli ukaŵanga wakuvikilirika usange ŵeruzgi ŵalondezga ivyo vili mu Dango la Chiuta. Kweni mu Dango mukaŵa fundo izo zikawovwiranga ŵeruzgi kuti ŵadumure makora nkhani, na zakusuzga wuwo. Kasi fundo zinyake zikaŵa zakuti wuli?
FUNDO IZO ZIKAWOVWIRANGA KUTI ŴERUZGE MWAURUNJI
Nangauli ŵeruzgi ŵakeneranga kuŵa ŵamahara na ŵakumanya tunthu, kweni ŵakeneranga yayi kweruzga mwakuyana na umanyi wawo. Yehova wakaŵapa fundo kweniso ulongozgi uwo ukaŵawovwiranga kuti ŵeruzge mwaurunji. Tiyeni tiwone zinyake mwa fundo izi.
Ŵakeneranga kufumbisiska. Chiuta wakaphalira ŵeruzgi kuti: “Pulikani milandu ya ŵabali ŵinu, na kweruzga mwaurunji.” (Duteronome 1:16) Ŵeruzgi ŵangeruzga mwaurunji para ŵamanya nkhani yose. Lekani Chiuta wakaŵaphalira kuti: “Ntheura mufumbisiske, na kupenjiska, na kufumbilira makora.” Ŵeruzgi ŵakeneranga kuwoneseska kuti nkhani ‘njaunenesko’ pambere ŵandadumure.—Duteronome 13:14; 17:4.
Pakeneranga kuŵa ŵakaboni. Ivyo ŵakaboni ŵakayowoyanga vikawovwiranga chomene pakufumbilira nkhani. Dango la Chiuta likatenge kaboni yumoza ngwakukwana yayi pa mulandu kweni “pa milomo ya ŵakaboni ŵaŵiri panji . . . ŵatatu, mulandu ukhozgeke.” (Duteronome 19:15) Dango la Chiuta likaphalira ŵakaboni kuti: ‘Ungathandazganga lumbiri lwautesi. Ungaŵanga pamoza na muheni kuŵa kaboni wambura urunji.’—Exodus 23:1.
Ŵakaboni ŵakeneranga kuyowoya unenesko. Chikaŵa chakofya chomene kupeleka ukaboni wautesi pa mulandu. Dango likatenge: ‘Ŵeruzgi ŵafumbisiske na mwamphu; ndipo usange kaboni ni mutesi, wamupanikizgira utesi mwana munyake, muchite nayo nga umo iyo wakhumbiranga kuti vichitikire mwana munyake. Muwuskemo uheni uwu mukati mwinu.’ (Duteronome 19:17-19) Ntheura usange munthu wapusikizgira munyake kuti wamupoke chiharo, iyo ndiyo wakapokekanga chiharo chakuyana na icho wakhumbanga kupoka. Kweniso usange wapeleka ukaboni wakuti munthu munyake wakwenelera nyifwa, uku pasi pa mtima wakumanyirathu kuti mbutesi, iyo ndiyo wakeneranga kukomeka. Fundo iyi yikawovwiranga waliyose kuti wayowoyenge unenesko.
Ŵakeneranga kweruzga mwambura kutemwera. Para ŵeruzgi ŵasanga ukaboni wose, ŵakeneranga kudumura nkhani. Apa ndipo ŵakeneranga kulondezga fundo ya mu Dango la Chiuta. Fundo iyi yikuti: ‘Ungachitanga kwambura urunji mu kweruzga milandu; ungatemweranga mukavu chara, panji kutemwera musambazi, kweni weruzge mulandu wa munthu munyako mu urunji.’ (Leviticus 19:15) Ntheura pa mulandu uliwose, ŵeruzgi ŵakeneranga kweruzga mwakuyana na umo nkhani iyo yiliri nadi. Ŵakeneranga kulumba chisko yayi.
Fundo izo tadumbiskana apa zikalembeka ni kale chomene, kweni zingawovwiraso awo ŵakweruzga milandu mazuŵa ghano. Para ŵeruzgi ŵangalondezga fundo izi, ndikuti milandu yidumulikenge mwaurunji ndipo paŵavyenge wakudandawura.
ŴANTHU ŴAKAKONDWANGA PARA PALI URUNJI
Mozesi, wakafumba Ŵaisrayeli kuti: ‘Kasi ni mtundu ngu ukuru wa ŵanthu weneuwo uli na vilayizgo na maweruzgo ghaurunji ghakuŵa nga ni dango lose ili, ilo nimika pamaso pinu muhanya uno?’ (Duteronome 4:8) Ŵaisrayeli pera ndiwo ŵakaŵa na Dango la Chiuta. Solomoni wakalondezganga malango gha Yehova pa unyamata wake. Ntheura apo wakaŵa themba, ŵanthu ‘ŵakakhalanga makoraghene’ mwamtende, ndipo “ŵakaryanga na kumwa na kukondwa.”—1 Mathemba 4:20, 25.
Kweni chachitima ntchakuti, pati pajumpha nyengo, Ŵaisrayeli ŵakaleka kulondezga malango gha Chiuta. Lekani Chiuta wakaphalira Yeremiya kuti: ‘Ehena, ŵakana mazgu gha Yehova, kasi ŵali na vinjeru wuli?’ (Yeremiya 8:9) Pamanyuma, msumba wa Yerusalemu ukazgoka “muzi wa ndopa” kweniso mukazura “maunyankhasi.” Paumaliro, ukaparanyika ndipo ukazgoka mapopa vyaka 70.—Ezekiel 22:2; Yeremiya 25:11.
Panyengo iyo Yesaya wakaŵa ntchimi, vinthu vikaŵa makora yayi mu Israyeli. Iyo wakakumbuka umo vikaŵira apo Ŵaisrayeli ŵakalondezganga malango gha Chiuta. Wakati: ‘Para maweruzgo ghinu ghali mu charu, ŵanthu ŵakusambira urunji.’—Yesaya 26:9.
Yesaya wakakondwa chomene Chiuta wati wamuphalira kuti walembe vya Yesu Khristu uyo wazamuŵa Themba. Wakati: ‘Kuti wazamweruzga mwakuyana na ivyo maso ghake ghawona yayi, nesi kuchenya pakupulika waka mu makutu ghake; kweni weruzgenge ŵakavu mwaurunji, wazamweruzga makora ŵakuyuyuka mu charu.’ (Yesaya 11:3, 4) Mu Ufumu wa Chiuta, wose awo ŵazamuŵamo ŵazamukondwa para Themba ili lazakamba kulamulira.—Mateyu 6:10.
^ ndime 6 Zina lakuti Yehoshafati likung’anamura kuti “Yehova Ni Mweruzgi.”
Manyani Vinandi
Kasi Fundo Izo Zili mu Baibolo Zikutovwira Wuli?
Yesu wakalongosora kuti ŵanthu ŵakwenera kulongozgeka. Wakayowoyaso fundo ziŵiri za mu Baibolo izo ni zakovwira chomene.


text:
MUTU 111
Ŵapositole Ŵakapempha Chimanyikwiro
MATEYU 24:3-51 MARIKO 13:3-37 LUKA 21:7-38
ŴASAMBIRI ŴANAYI ŴAKAPEMPHA CHIMANYIKWIRO
IVYO WAKAYOWOYA VIKAFISKIKA KALE KWENISO VIZAMUFISKIKA KUNTHAZI
TIŴENGE MASO
Pakaŵa pa Chiŵiri namise, ndipo Nisani 11 yikaŵa pafupi kukwana. Kweniso yikaŵa nyengo yakuti Yesu wamalizge ivyo wakachitanga pano pasi. Muhanya, Yesu wakasambizganga mu tempile, kweni usiku wakagonanga kuwaro kwa msumba. Ŵanthu ŵanandi ŵakaŵa ŵakunweka, ndipo “ŵakizanga kwa iyo mu tempile kuzakamupulika.” (Luka 21:37, 38) Kweni sono Yesu wakakhala pa Phiri la Maolive pamoza na ŵapositole ŵanayi. Ŵakaŵa Petrosi, Andireya, Yakobe, na Yohane.
Ŵapositole ŵanayi aŵa ŵakiza kwa Yesu kumphepete. Ŵakafipiranga mtima tempile chifukwa Yesu wakayowoya kuti palije libwe la tempile ilo lizamukhala pachanya pa linyake. Kweni ŵakafipanga mtima na vinandi. Kukwambilira, Yesu wakaŵachiska kuti: “Muŵe ŵakunozgeka, chifukwa Mwana wa munthu wakwiza pa ora ilo mukughanaghana kuti ndilo chara.” (Luka 12:40) Kweniso Yesu wakayowoya vya “zuŵa ilo Mwana wa munthu wazamuvumbukwira.” (Luka 17:30) Kasi mazgu agha ghakaŵa ghakukolerana na ivyo wakayowoya pa nkhani ya tempile? Ŵapositole ŵakakhumbanga kuti ŵamanye. Ntheura ŵakati: “Mutiphalire, vinthu ivi vizamuŵako pawuli, ndipo ntchivichi chizamuŵa chimanyikwiro cha kuŵapo kwinu na cha umaliro wa charu?”—Mateyu 24:3.
Panyake ŵakaghanaghananga vya umaliro wa tempile ilo ŵakaliwonanga apo ŵakakhala. Ŵakafumbaso vya kuŵapo kwa Mwana wa munthu. Ŵakwenera kuti ŵakakumbuka ntharika iyo Yesu wakaŵaphalira ya “munthu munyake wakuzirwa” uyo “wakaluta ku charu chakutali kuti wakimikike kuŵa fumu na kuwerako.” (Luka 19:11, 12) Paumaliro, ŵakakhumbanga kumanya ivyo vizamuchitika pa “umaliro wa charu.”
Pakuzgora, Yesu wakalongosora chimanyikwiro chakulongora apo mgonezi wa Ŵayuda na tempile, vizamumalira. Kweni wakayowoyaso vinandi. Chimanyikwiro ichi chikaŵa chakuti chiwovwireso Ŵakhristu wose munthazi kuti ŵazakamanye para ŵali mu nyengo ya “kuŵapo” kwake kweniso kuti umaliro wa charu chose uli pafupi.
Vyaka vikati vyajumphapo, ŵapositole ŵakawona kuti ivyo Yesu wakayowoya vikufiskika. Nadi, vinandi ivyo wakayowoya vikamba kufiskika ŵapositole ŵachali ŵamoyo. Ntheura pakati pajumpha vyaka 37, mu 70 C.E., Ŵakhristu awo ŵakaŵa maso, ŵakabuchizgika yayi. Mu chaka chira, mgonezi wa Ŵayuda na tempile lake vikaŵa pafupi kuparanyika. Kweni ni vyose yayi ivyo Yesu wakayowoya ivyo vikafiskika kuzakafika mu 70 C.E. Ntheura kasi Yesu wakati ntchivichi chizamovwira ŵanthu kuti ŵamanye kuti iyo wakhala pa chitengo mu Ufumu? Yesu wakaŵaphalira ŵapositole.
Yesu wakayowoya kuti kuzamuŵa “zinkhondo na malumbiri gha zinkhondo” kweniso “mtundu uzamuwukirana na mtundu unyake, ufumu na ufumu unyake.” (Mateyu 24:6, 7) Wakatiso “kuzamuŵa vindindindi vikuru, kweniso njara na nthenda zakwambukira mu malo na malo.” (Luka 21:11) Yesu wakachenjezga ŵasambiri ŵake kuti: “Ŵanthu ŵazamumukorani, kumutambuzgani.” (Luka 21:12) Kuzamwiza ntchimi zitesi izo zizamupuluska ŵanthu ŵanandi. Uchikanamalango uzamuŵa palipose, ndipo chitemwa cha ŵanthu ŵanandi chizamuzizima. Kweniso wakayowoya kuti ‘makani ghawemi gha Ufumu, ghazamupharazgika mu charu chose chapasi kuti uŵe ukaboni ku mitundu yose, penepapo ndipo umaliro wizenge.’—Mateyu 24:14.
Vinthu vinyake ivyo Yesu wakayowoya vikafiskika pambere Ŵaroma ŵandaparanye Yerusalemu kweniso ŵakati ŵaparanya. Kasi vingaŵa kuti Yesu wakang’anamuranga kuti vinyake vizamufiskika kunthazi kweniso pakuruko kuluska nyengo yira? Kasi mukuwona ukaboni wakuti ivyo Yesu wakayowoya vikufiskika chomene mazuŵa ghano?
Chinyake icho Yesu wakayowoya kuti chizamuŵa chimanyikwiro cha kuŵapo kwake nkhuwoneka kwa “chinthu chakuseluska icho chikupasura.” (Mateyu 24:15) Mu 66 C.E., chinthu chakuseluska ichi ŵakaŵa “ŵankhondo” ŵa Ŵaroma, awo ŵakiza na kujintha vimanyikwiro vyawo, panji kuti ndembera. Ŵaroma ŵakazingilizga Yerusalemu na kugumura viliŵa vyake vinyake. (Luka 21:20) Ntheura “chinthu chakuseluska” chikimilira pa malo agho chikeneranga yayi kwimilirapo. Chikimilira pa malo agho Ŵayuda ŵakawonanga kuti ni “malo ghatuŵa.”
Yesu wakayowoyaso kuti: “Kuzamuŵa suzgo yikuru, iyo yindachitikepo kufuma ku uyambiliro wa charu m’paka sono, ndipo yizamuchitikaso chara.” Mu 70 C.E., Ŵaroma ŵakaparanya Yerusalemu. Kuparanyika kwa “msumba utuŵa’ wura wa Ŵayuda pamoza na tempile lake, likaŵa suzgo likuru. Ŵanthu ŵanandi chomene ŵakakomeka. (Mateyu 4:5; 24:21) Kuparanyika kwa msumba wura kukaŵa kukuru chomene mwakuti Ŵayuda ŵakaŵa kuti ŵandawonepo chinthu chanthena ichi. Kweniso pharanyiko lira likamazga ndondomeko ya kasopero iyo Ŵayuda ŵakalondezga vyaka vinandi chomene. Ntheura chikulongora kuti kunthazi apo mazgu gha Yesu ghazamufiskikaso, kuzamuchitika vinthu vyakofya.
VYAKWENERA KUZAKACHITA MU MAZUŴA GHAKUNTHAZI
Ivyo Yesu wakadumbiskananga na ŵapositole ŵake vya chimanyikwiro cha kuŵapo kwake mu Ufumu kweniso vya umaliro wa mgonezi vikamara yayi. Sono Yesu wakaŵachenjezga kuti ŵaleke kulondezga ŵanthu ŵatesi ‘ŵakujichema Khristu na ntchimi zitesi.’ Wakati ŵanthu ŵazamuyezga kuti “ŵapuluske na ŵakusoleka wuwo” usange ntchamachitiko. (Mateyu 24:24) Kweni ŵakusoleka ŵara ŵazamupuluskika yayi. Ŵatesi ŵakujichema Khristu ŵazamuwoneka ku ŵanthu. Kweni kuŵapo kwa Yesu kuzamuwoneka yayi.
Pakuyowoya vya suzgo likuru chomene ilo lizamuŵako paumaliro wa charu, Yesu wakati: “Dazi lizamufipiskika, mwezi uzamuleka kupeleka ungweru wake, nyenyezi zizamumbotoka kufuma kuchanya, ndipo nkhongono zakuchanya zizamusunkhunyika.” (Mateyu 24:29) Pakupulika mazgu ghakofya agha, ŵapositole ŵakamanya yayi ivyo vizamuchitika. Kweni ŵakamanya kuti vizamuŵa vyakofya.
Kasi vinthu vyakofya ivi vizamuŵakhwaska wuli ŵanthu wose? Yesu wakati: “Ŵanthu ŵazamufwa chipoyo chifukwa cha wofi apo ŵakulindilira vinthu ivyo vikwiza pa charu, pakuti nkhongono zakuchanya zizamusunkhunyika.” (Luka 21:26) Nadi, Yesu wakalongosora vinthu vyakofya chomene ivyo vindachitikepo umo ŵanthu ŵali kuŵirako.
Kweni ivyo Yesu wakayowoyaso vikakwezga nkhongono ŵapositole apo wakalongora kuti ni wose yayi awo ŵazamulira para ‘Mwana wa munthu wakwiza pamoza na nkhongono na uchindami ukuru.’ (Mateyu 24:30) Wakayowoya kale kuti Chiuta wazamunjilirapo “chifukwa cha ŵakusoleka.” (Mateyu 24:22) Ntheura kasi ŵasambiri ŵakugomezgeka ŵakwenera kuchita wuli na vinthu vyakofya ivyo Yesu wakayowoya? Yesu wakachiska ŵalondezgi ŵake kuti: “Apo vinthu ivi vikwamba kuchitika, yimilirani na kwinuska mitu yinu, chifukwa kuwombokwa kwinu kuli pafupi.”—Luka 21:28.
Kweni kasi ŵasambiri awo ŵazamuŵako pa nyengo iyo wakayowoyera ivi ŵazamumanya wuli kuti umaliro uli pafupi? Yesu wakayowoya ntharika ya khuni la mkuyu. Wakati: “Para minthavi yake yiphya yasunda waka na kufwatura mahamba, mukumanya kuti chifuku chili pafupi. Mwakuyana waka, namwe para mukuwona vinthu vyose ivi, manyani kuti wali pafupi, wali pa milyango. Nadi nkhumuphalirani kuti, muwiro uwu umalenge chara m’paka vinthu vyose ivi vichitike.”—Mateyu 24:32-34.
Ntheura para ŵasambiri ŵawona kuti vigaŵa vyakupambanapambana vya chimanyikwiro vikufiskika, ŵamanyenge kuti umaliro uli pafupi. Yesu wakasoka ŵasambiri ŵake awo ŵazamuŵako nyengo iyo, wakati:
“Palije munthu uyo wakumanya vya zuŵa na ora ilo, nanga mbangelo ŵakuchanya, nesi Mwana, kweni Adada pera ndiwo ŵakumanya. Pakuti nga umo ghakaŵira mazuŵa gha Nowa, ntheura ndimo kuŵapo kwa Mwana wa munthu kuzamuŵira. Chifukwa nga umo ghakaŵira mazuŵa ghara pambere Chigumula chindize, ŵanthu ŵakaryanga, ŵakamwanga, ŵanalume ŵakatoranga na ŵanakazi kutengwa, m’paka zuŵa ilo Nowa wakanjilira mu chingalaŵa, ndipo ŵakaŵikako mahara chara m’paka Chigumula chikiza na kuŵayora wose, ndimo kuŵapo kwa Mwana wa munthu kuzamuŵira.” (Mateyu 24:36-39) Chigumula cha mu nyengo ya Nowa icho Yesu wakazunura chikasakaza vinthu pa charu chose chapasi.
Ŵapositole awo ŵakamupulikizganga Yesu pa Phiri la Maolive ŵakwenera kuti ŵakamanya kuti ŵakwenera kuŵa maso. Yesu wakati: “Muŵe maso, mitima yinu yileke kutangwanika na vinthu nga nkhurya mwakujumphizga na kumwa chomene na vyenjezgo vya umoyo, kuti zuŵa lira lileke kuzakamuchuluskani nga ntchipingo. Pakuti lizamwiza pa wose awo ŵakukhala pa charu chose chapasi. Ipo muŵe maso, nyengo zose muŵeyelerenge kuti mupone ku vinthu vyose ivyo vichitikenge, na kwimilira panthazi pa Mwana wa munthu.”—Luka 21:34-36.
Yesu wakalongora kuti ivyo wakayowoyanga vizamuchitika pachoko waka yayi. Kasi wakanenanga vinthu ivyo vikachitikira msumba wa Yerusalemu panji mtundu wa Ŵayuda pera? Yayi, wakayowoyanga vinthu ivyo vizamuchitikira “wose awo ŵakukhala pa charu chose chapasi.”
Yesu wakayowoya kuti ŵasambiri ŵake ŵakwenera kuzakaŵa maso, na ŵakunozgeka. Wakakhozgera fundo iyi na ntharika yinyake, wakati: “Manyani kuti: Usange mweneko wa nyumba wangamanya nyengo yakwizira munkhungu, wangaŵa maso na kuleka kuzomerezga kuti munkhungu wagumure na kunjira mu nyumba. Pa chifukwa ichi, imwe namwe muŵe ŵakunozgeka, chifukwa Mwana wa munthu wakwiza pa ora ilo mukughanaghana kuti ndilo chara.”—Mateyu 24:43, 44.
Yesu wakalutilira kuphalira ŵasambiri ŵake fundo zakuŵawovwira kuti ŵaŵe na chigomezgo. Wakaŵasimikizgira kuti para mazgu ghake ghakuzakafiskika, pazamuŵa “muzga” uyo wazamuŵa maso kweniso wakutokatoka. Yesu wakayowoya chinthu chinyake icho ŵapositole ŵake ŵakawamo luŵiro. Wakati: “Kasi muzga wakugomezgeka na wavinjeru ni njani, uyo fumu yake yamwimika pa ŵateŵeti ŵake ŵa pa nyumba, kuti waŵape chakurya pa nyengo yakwenelera? Ngwakukondwa muzga uyo para fumu yake yikwiza, yizamumusanga wakuchita nthena. Nadi nkhumuphalirani, yizamumwimika pa vinthu vyake vyose.” Kweni usange “muzga” uyu wamba nkharo ziheni na kusuzga ŵanyake, fumu yake “yizamumulanga chomene.”—Mateyu 24:45-51; yaniskani na Luka 12:45, 46.
Kweni Yesu wakang’anamuranga kuti gulu linyake la ŵasambiri ŵake lizamwamba nkharo yiheni yayi. Ipo kasi Yesu wakakhumbanga kuŵasambizga vichi ŵasambiri ŵake? Wakakhumbanga kuti ŵaŵenge maso kweniso ŵakutokatoka, nga umo wakalongosolera makora mu ntharika yinyake.
Manyani Vinandi
Kasi Tili mu “Mazuŵa Ghaumaliro”?
Wonani ivyo vikuchitika mu charu ivyo vikulongora kuti tili mu “mazuŵa ghaumaliro” agho Baibolo likayowoyerathu.
Yesu Wakuyowoya Uchimi Wakuzirwa
Kasi chimanyikwiro icho Yesu wakaphalira ŵapositole ŵake chikung’anamurachi?


text:
Lutilirani “Kutemwa Ŵabali”
“Mulutilire kutemwa ŵabali.”
SUMU: 72, 119
1, 2. Chifukwa wuli Paulosi wakalembera kalata Ŵakhristu Ŵachihebere?
MU CHAKA cha 61 C.E, Ŵakhristu mu Israyeli ŵakaŵa pa mtende. Nangauli Paulosi ŵakaŵa mu jele ku Roma, kweni wakagomezganga kuti wafumenge mwaluŵiro. Pa nyengo iyi Timote wakaŵa kuti wafuma waka mu jele, ndipo Paulosi na Timote ŵakakhumbanga kukawona Ŵakhristu ŵanyawo ku Yudeya. (Heb. 13:23) Nga umo Yesu wakayowoyera, pakakhala waka vyaka 5 kuti ŵankhondo ŵazingilizge Yerusalemu. Ŵakhristu ŵa mu Yudeya, chomenechomene awo ŵakakhalanga mu Yerusalemu, ŵakeneranga kuchitapo kanthu mwaluŵiro. Yesu wakaŵaphalira kuti para ŵawona kuti vinthu ivi vyamba kuchitika, ŵafumemo mu msumba mwaluŵiro.
2 Kufuma apo Yesu wakayowoyera mazgu agha, Ŵakhristu ŵakugomezgeka awo ŵakakhalanga mu Israyeli, ŵakaŵa kuti ŵazizipizga nthambuzgo kwa vyaka 28. (Heb. 10:32-34) Ndipouli, Paulosi wakamanya kuti Ŵakhristu ŵali pafupi kusangana na suzgo yikuru. (Mat. 24:20, 21; Heb. 12:4) Paulosi wakakhumbanga kuti ŵanozgeke kulimbana na suzgo yiliyose iyo yingaŵawira. Ŵakhristu aŵa ŵakakhumbikwiranga chipulikano chakukhora kuti ŵaponoske umoyo wawo. (Ŵazgani Ŵahebere 10:36-39.) Ntheura mzimu wa Yehova ukachiska Paulosi kulembera kalata ŵabali na ŵadumbu aŵa kuti waŵakhozge. Kalata iyi ndiyo sono ni buku la Ŵahebere.
3. Kasi ise tikukhwaskika wuli na buku la Ŵachihebere?
3 Nase tikukhwaskika na kalata iyo Paulosi wakalembera Ŵakhristu Ŵachihebere. Yikutikhwaska wuli? Nase tikukhala mu nyengo yakuyana waka. Mu “nyengo zinonono na zakusuzga” izi, ŵateŵeti ŵa Yehova ŵakususkika na kutambuzgika chomene. (2 Tim. 3:1, 12) Nangauli tikususkika na kutambuzgika, kweni tikulongora kuti tili na chipulikano chakukhora. Ndipouli, taŵanyake palije uyo wakutitambuzga chifukwa cha chipulikano chithu. Kweni nga Mbakhristu mu nyengo ya Paulosi, tose tikwenera kukumbuka kuti sonosono apa tikumanenge na suzgo yikuru.
4. Kasi lemba la chaka la 2016 ndakuti wuli, ndipo chifukwa wuli ndakwenelera?
4 Ni vichi ivyo vingatovwira kunozgekera suzgo yikuru? Mu buku la Ŵahebere, Paulosi wakalemba vinthu ivyo vingatovwira kukhozga chipulikano chithu. Chinthu chinyake chakuzirwa chikusangika pa Ŵahebere 13:1. Lemba ili likuti: “Mulutilire kutemwa ŵabali.” Vesi ili ndilo lasoleka kuŵa lemba la chaka cha 2016.
Lemba la chaka la 2016 likuti: “Mulutilire kutemwa ŵabali.”
KUTEMWA ŴABALI
5. Kasi mazgu ghakuti kutemwa ŵabali ghakung’anamurachi?
5 Kasi mazgu ghakuti kutemwa ŵabali ghakung’anamurachi? Lizgu la Chigiriki ilo Paulosi wakagwiriskira ntchito pakulongosora za kutemwa ŵabali (phi·la·del·phiʹa), likuyowoya za chitemwa icho chikuŵa pakati pa ŵanthu awo ŵababika nyumba yimoza kweniso munthu na mubwezi wake wapamtima. (Yoh. 11:36) Ntheura para tikuchema Ŵakhristu ŵanyithu kuti mubali panji mudumbu, tikuyowoya nadi ivyo vili mu mtima withu. (Mat. 23:8) Pakuyowoya za umo tikwenera kutemwera ŵabali ŵithu, lemba la Ŵaroma 12:10 likuti: “Mutemwanenge na mtima wose nga umo ŵanthu ŵakutemwerana paubali. Yambani ndimwe kulongora ntchindi ku ŵanyinu.” Kweniso para tili na mtima wakutemwa munthu waliyose (a·gaʹpe), tiŵenge paubwezi wakukhora na Ŵakhristu ŵanyithu.
6. Chifukwa wuli Ŵakhristu ŵaunenesko ŵakusankhana mitundu chara?
6 Munthu munyake wakati mazgu ghakuti kutemwa ŵabali, ghakusangika chomene mu mabuku gha Chikhristu. Kale, mazgu ghakuti “mubali,” nyengo zinyake ghakayowoyangaso za munthu uyo mundababike nyumba yimoza. Ndipouli, munthu uyo Ŵayuda ŵakatenge ni mubali wawo, ŵakanenanga wa mtundu wawo pera. Kweni Ŵakhristu ŵakusankhana mitundu yayi. (Rom. 10:12) Yehova wali kutisambizga kuti titemwanenge na ŵabali ŵithu wose. (1 Tes. 4:9) Chifukwa wuli tikwenera kulutilira kutemwa ŵabali ŵithu?
LUTILIRANI KUTEMWA ŴABALI
7. (a) Yowoyani chifukwa chikuru icho tikutemwera ŵabali ŵithu. (b) Chifukwa wuli tikwenera kutemwana zanadi na Ŵakhristu ŵanyithu?
7 Yehova wakukhumba kuti titemwenge ŵabali ŵithu. Usange tikuti tikutemwa Chiuta uku tikutinkha ŵabali ŵithu, tikujipusika. (1 Yoh. 4:7, 20, 21) Kweniso tikwenera kukumbuka kuti palije munthu uyo ni kamphanda pa yekha. Para tasangana na masuzgo, tikukhumba ŵanyithu kuti ŵatovwire. Paulosi wakamanya kuti Ŵakhristu Ŵachihebere awo wakaŵalembera kalata, ŵakaŵa pafupi kuleka nyumba zawo na katundu wawo. Yesu wakayowoyerathu kuti nyengo iyi yizamuŵa yakusuzga chomene. (Mrk. 13:14-18; Luka 21:21-23) Pa nyengo iyi, Ŵakhristu aŵa ŵakeneranga kutemwana zanadi kuluska kumasinda kose.
8. Kasi tikwenera kuchita vichi pambere suzgo yikuru yindambe?
8 Sonosono apa, ŵangelo ŵalekezgenge mphepo izo zizenge na suzgo yikuru. (Mrk. 13:19; Chivu. 7:1-3) Pa nyengo iyi tizamukhumbikwira kupulikira ulongozgi wakuti: “Lutani ŵanthu ŵane, njirani mu vipinda vinu vyamukati, ndipo jalani vijaro pamanyuma pinu. Bisamani kwa kanyengo kachoko, m’paka ukali ujumphe.” (Yes. 26:20) ‘Vipinda vyamukati’ vikwimira mipingo yithu. Mu mipingo iyi ndimo tikuwungana na ŵabali na ŵadumbu pakusopa Yehova. Padera pakuwungana mwakukhazikika, tikweneraso kukhozga ŵanyithu. Fundo iyi ndiyo Paulosi wakalembera Ŵakhristu Ŵachihebere kuti para ŵali pa maungano, ŵakwenera kulongora kuti ŵakutemwana na kuchiskirana ku milimo yiwemi. (Heb. 10:24, 25) Para tikulutilira kutemwa ŵabali ŵithu, tizizipizgenge masuzgo ghose agho tasangana nawo.
9. (a) Kasi pasono tili na mwaŵi wuli? (b) Kasi ŵateŵeti ŵa Yehova ŵakulongora wuli kuti ŵakutemwana?
9 Apo tikulindilira suzgo yikuru, tikwenera kulutilira kutemwana na ŵabali ŵithu. Ŵabali ŵithu ŵanandi ŵakusuzgika na vindindindi, kututuka kwa maji, na masoka ghanyake. Ŵabali ŵithu ŵanyake ŵakususkika na kutambuzgika. (Mat. 24:6-9) Mu charu chiheni ichi, tikusuzgikaso na ukavu. (Chivu. 6:5, 6) Masuzgo agha ghakutipa mwaŵi wakuti tilongore umo tikutemwera ŵabali ŵithu. Nangauli chitemwa cha ŵanthu ŵanandi chazizima, kweni ise tikwenera kulutilira kutemwa ŵabali ŵithu.
LONGORANI KUTI MUKUTEMWA ŴABALI
10. Kasi mu nkhani iyi tidumbiskanenge vichi?
10 Nangauli tikukumana na masuzgo ghanandi, kasi tingachita vichi kuti tilutilire kutemwa ŵabali ŵithu? Kasi tingalongora wuli kuti tikutemwa nadi ŵabali ŵithu? Paulosi wakati wayowoya kuti “mulutilire kutemwa ŵabali,” wakalongosoraso umo tingachitira. Mu nkhani iyi, tidumbiskanenge fundo 6 izo zingatovwira kuti tilutilire kutemwa ŵabali.
11, 12. Kasi mazgu ghakuti kupokelera ŵalendo ghakung’anamurachi? (Wonani chithuzi chakwamba.)
11 “Mungaluwanga yayi kupokelera ŵalendo.” (Ŵazgani Ŵahebere 13:2.) Mazgu ghakuti “kupokelera ŵalendo,” ghakung’anamura kuchitira lusungu ŵanthu ŵachilendo. Mazgu agha ghakutikumbuska ivyo wakachita Abrahamu na Loti. Ŵanalume aŵa ŵakapokelerapo ŵangelo chifukwa chakuti ŵakaŵa na mtima wakuchitira lusungu ŵalendo. (Gen. 18:2-5; 19:1-3) Paulosi wakayowoya ivyo wakachita Abrahamu na Loti kuti wachiske Ŵakhristu Ŵachihebere kuti ŵatemwanenge na kupokelerana.
12 Kasi nase tili na mtima wakupokelera ŵalendo? Kasi tikuŵachemerako ŵanyithu ku nyumba zithu kuti tikarye nawo chakurya, kuchezga nawo, na kuŵakhozga? Ŵanyithu tingaŵachemera ku nyumba zithu nanga tingaŵa na chakurya chichoko. Kweniso ntchiwemi yayi kutemwera para tikuchema ŵanthu kuti ŵize ku nyumba zithu. (Luka 10:42; 14:12-14) Para tikuchema ŵanyithu tikwenera kuŵa na mtima wakukhozgana, kurya pera yayi. Kasi mphawuli apo tikachemera mulaŵiliri wa dera ku nyumba kwithu? (3 Yoh. 5-8) Nangauli ndise ŵakutangwanika, kweni ‘tingaluwanga yayi kupokelera ŵalendo,’ chifukwa ni nthowa yimoza iyo tikulongolera chitemwa ku ŵanyithu.
13, 14. Kasi tingaŵakumbuka mbu ŵabali awo ŵali mu jele?
13 “Kumbukani awo ŵali mu jele.” (Ŵazgani Ŵahebere 13:3.) Apa Paulosi wakayowoyanga vya mukayidi waliyose yayi, kweni wakayowoyanga vya ŵabali awo ŵakaŵa mu jele chifukwa cha chipulikano chawo. Apo Paulosi wakalembanga mazgu agha, wakaŵa kuti wakhala mu jele vyaka vinayi. (Fil. 1:12-14) Iyo wakalumba ŵabali chifukwa chakuti ŵakafipiranga mtima ŵanyawo “awo ŵakaŵa mu jele.” (Heb. 10:34) Ŵakhristu ŵanyake ŵakamovwiranga Paulosi apo wakaŵa mu jele. Kweni Ŵakhristu Ŵachihebere ŵakaŵa kuti ŵangamovwira yayi chifukwa ŵakaŵa kutali. Kasi Ŵakhristu aŵa ŵakeneranga kuchita vichi? Ŵakeneranga kumulombera Paulosi.
14 Mazuŵa ghano napo, ŵabali ŵithu ŵanyake ŵali mu jele uko ise tingalutako yayi kuti tikaŵawovwire. Ndipouli, tingalongora kuti tikuŵakumbuka awo ŵali mu jele para tikuŵazunura mu malurombo ghithu na kuŵeyelera Yehova kuti waŵawovwire. Tingalombera ŵabali, ŵadumbu, na ŵana awo ŵali mu jele ku Eritrea. Ŵanyake mwa ŵabali aŵa ni Paulos Eyassu, Isaac Mogos, na Negede Teklemariam awo ŵakhala mu jele kwa vyaka vyakujumpha 20.
15. Kasi tingachindika wuli nthengwa yithu?
15 “Nthengwa yiŵenge yakuchindikika na ŵanthu wose.” (Ŵazgani Ŵahebere 13:4.) Tingalongoraso kuti tikuŵatemwa ŵabali ŵithu para tikulutilira kuŵa na nkharo yituŵa. (1 Tim. 5:1, 2) Usange munyake ‘wakujumpha chipimo chakwenelera na kulyera masuku pa mutu mubali wake’ mwakuchita uzaghali, ŵabali ŵakuleka kumugomezga na kumutemwa munthu wanthena. (1 Tes. 4:3-8) Ghanaghanirani waka umo muwoli wangajipulikira usange wasanga mfumu wake wakuwonelera vithuzi vyamuziro. Kasi mfumu para wakuchita nthena tingati wakuchindika nthengwa yake?
16. Chifukwa wuli tikwenera kukhorwa na vinthu ivyo tili navyo?
16 ‘Mukhorwenge na vinthu ivyo vilipo.’ (Ŵazgani Ŵahebere 13:5.) Usange tikugomezga Yehova, tiŵenge ŵakukhorwa na vinthu ivyo tili navyo, ndiposo tiwonenge vinthu vyakuthupi mwakwenelera. (1 Tim. 6:6-8) Mkhristu uyo wakukhorwa na vinthu ivyo wali navyo, wakumanya kuti chinthu chakuzirwa chomene nkhuŵa paubwezi na Yehova na Ŵakhristu ŵanyake. Mkhristu wanthena wakudinginyika yayi, panji kusanga vifukwa ŵanyake, nesi kuŵachitira bina. Mikhaliro iyi njiheni chifukwa yikunanga chitemwa pakati pa ŵabali. Mkhristu uyo wakukhorwa na vinthu ivyo vilipo, wakuŵa na mzimu wakupa.
17. Chifukwa wuli tikwenera kukhwima mtima?
17 “Tiŵenge ŵakukhwima mtima.” (Ŵazgani Ŵahebere 13:6.) Para tikugomezga Yehova, tikuŵa na chikanga kwali tisangane na masuzgo wuli. Chikanga chikutovwira kuti tileke kuŵa na wofi. Para tikutemwa ŵabali na kuwona vinthu mwakwenelera, tipembuzgenge na kukhozga ŵanyithu para ŵasangana na masuzgo. (1 Tes. 5:14, 15) Para tili ŵakukhwima mtima, nanga mpha nyengo ya suzgo yikuru, tizamuyimilira na “kwinuska mitu” yithu chifukwa tizamumanya kuti tili pafupi kupona.
18. Kasi tingalongora wuli kuti tikutemwa ŵalara?
18 “Kumbukani awo ŵakulongozga.” (Ŵazgani Ŵahebere 13:7, 17.) Ŵalara ŵakujipeleka kuteŵetera mpingo kwambura malipiro. Tikwenera kuŵawonga na kuŵatemwa chomene ŵabali aŵa. Tileke kuŵakwenyerezga. Para tikupulikira na kujilambika ku ŵalara, tikulongora kuti tikuŵaghanaghanira “chomene na kuŵatemwa chifukwa cha mulimo wawo.”
LUTILIRANI KUCHITA ICHI MWAKUKWANA
19, 20. Kasi ni fundo wuli izo zingatovwira kuti tilutilire kutemwa ŵabali?
19 Ŵateŵeti ŵa Yehova ŵakumanyikwa kuti mbanthu awo ŵakutemwana zanadi. Paulosi nayo wakamanyanga fundo iyi. Ntheura wakachiska Ŵakhristu wose kuti: “Mulutilire kuchita ichi mwakukwana.” (1 Tes. 4:9, 10) Pali nthowa zinandi izo tingakhozgera chitemwa chithu pa ŵabali.
20 Ntheura nyengo zose para tikulaŵiska pa chikhwangwani icho palembeka lemba la chaka, tikwenera kujifumba mafumbo agha: Kasi ningachita wuli kuti nilutilire kuŵa na mtima wakupokelera ŵalendo? Kasi ningaŵakumbuka wuli ŵabali awo ŵali mu jele? Kasi nkhuchindika dango la Yehova pa nkhani ya nthengwa? Kasi ntchivichi chinganovwira kuti niŵe wakukhorwa? Kasi ningachita wuli kuti nilutilire kugomezga Yehova? Kasi awo ŵakulongozga ningaŵakumbuka wuli? Para tilondezgenge fundo 6 izi, lemba lithu la chaka litovwirenge nadi. Liŵenge waka chikhwangwani cha mu Nyumba ya Ufumu yayi, m’malo mwake litichiskenge kulondezga mazgu ghakuti: “Mulutilire kutemwa ŵabali.”
^ [1] (ndime 9) Nkhani zinyake izo zikulongora umo Ŵakaboni ŵa Yehova ŵakovwilirana pa nyengo ya masuzgo, zikusangika mu Gongwe la Mulinda la Chichewa la Julayi 15, 2002, peji 8-9.


text:
Nkhani Nambara 58: Davide na Goliyati
Ŵafilisiti ŵakizaso kuti ŵazakatimbane na Ŵaisrayeli. Ŵakuru ŵatatu ŵa Davide ŵakaŵa ŵamoza ŵa ŵasilikari ŵa Sauli. Zuŵa linyake Jese wakaphalira Davide kuti: ‘Tola vyakurya ulute navyo ku ŵakuru ŵako. Ukaŵawone usange ŵali makora.’
Davide wakati wafika pa msasa wa ŵasilikari, wakacimbilira ku nkhondo kupenja ŵakuru ŵake. Goliyati, cinkhara ca ku Filisiti cikiza kuzakahoya Ŵaisrayeli. Wakacitanga nthena mulenji wuliwose kwa mazuŵa 40. Wakacemerezganga kuti: ‘Sankhani munthu yumoza kuti watimbane nane. Usange wanitonda na kunikoma, mbwenu ise tiŵenge ŵazga ŵinu. Kweni usange ine namuluska na kumukoma, mbwenu imwe muŵenge ŵazga ŵithu. Solani munthu kuti watimbane nane.’
Davide wakafumba ŵasilikari ŵanji kuti: ‘Kasi munthu uyo wangakoma Mufilisiti uyu na kufyura soni Ŵaisrayeli wapokelenge vici?’
Ŵasilikari ŵakazgora kuti: ‘Sauli wamupenge vyuma vinandi. Ndiposo wamupenge mwana wake kuti waŵe muwoli wake.’
Kweni Ŵaisrayeli wose ŵakaŵa na wofi na Goliyati cifukwa wakaŵa mukuru comene. Wakaŵa mutali kujumpha mamita ghatatu, ndipo wakaŵa na msilikari munyake uyo wakayeghanga ciskango cake.
Ŵasilikari ŵanyake ŵakaluta kukaphalira Fumu Sauli kuti Davide wakakhumbanga kutimbana na Goliyati. Kweni Sauli wakaphalira Davide kuti: ‘Ungatimbana nayo yayi Mufilisiti uyu. Iwe ndiwe mwana mucoko, iye waŵa msilikari kwamba pa wanici wake.’ Davide wakazgora kuti: ‘Nkhakoma nkharamira na nkharamu ivyo vikakora mberere za ŵadada. Ndipo Mufilisiti uyu waŵenge nga ndivyo. Yehova wanovwirenge.’ Antheura Sauli wakati: ‘Luta, Yehova waŵe nawe.’
Davide wakaluta mu mphepete mwa mronga na kusola malibwe ghankhondi na kughaŵika mu thumba lake. Pamanyuma pake wakatola fyata na kuluta kukakumana na cinkhara. Goliyati wakati wamuwona, wakamudelera. Wakaghanaghananga kuti cikaŵa cinthu cipusu comene kukoma Davide.
Goliyati wakati: ‘Iza kwa ine uwone, nipelekenge citanda cako ku viyuni na vinyama kuti virye.’ Kweni Davide wakati: ‘Iwe ukwiza kwa ine na lupanga, mkondo na ciskango, kweni ine nkhwiza kwa iwe mu zina la Yehova. Muhanya uno Yehova wapelekenge iwe mu mawoko ghane ndipo nikukomenge.’
Penepapo Davide wakacimbira kuluta uko kukaŵa Goliyati. Wakatola libwe mu thumba lake, wakaliŵika mu fyata na kuponya na nkhongono zake zose. Libwe likatimba mutu wa Goliyati, ndipo wakawa pasi na kufwira papo! Ŵafilisti ŵakati ŵawona kuti mulongozgi wawo wafwa, wose ŵakazgoka na kucimbira. Ŵaisrayeli ŵakaŵacimbizga na kutonda nkhondo.
1 Samuel 17:1-54.
Mafumbo
- Ni mwauli umo Goliyati wakahoyeranga ŵasilikari ŵa Israyeli?
- Kasi Goliyati wakaŵa mukuru wuli, ndipo nchawanangwa wuli ico Sauli wakalayizga kuti wapenge munthu uyo wakomenge Goliyati?
- Kasi Davide wakayowoya vici apo Sauli wakamuphalira kuti wangatimbana nayo yayi Goliyati cifukwa Davide wakaŵa mwana mucoko?
- Pakuzgora Goliyati, kasi Davide wakalongora wuli kuti wakugomezga Yehova?
- Nga ni umo mukuwonera pa cithuzithuzi apa, kasi Davide wakakoma Goliyati na vici, ndipo nchivici ico cikacitikira Ŵafilisiti?
Mafumbo ghanyake
- Ŵazgani 1 Samuel 17:1-54.
Nchivici cikapangiska Davide kuŵavya wofi, ndipo ni mwauli umo tingalondezgera cikanga cake? (1 Sam. 17:37, 45; Efe. 6:10, 11)
Nchifukwa wuli Ŵakhristu ŵakwenera yayi kuŵa na mtima wakukhumba kuluska nga ni umo wakaŵira Goliyati para ŵakuseŵera? (1 Sam. 17:8; Gal. 5:26; 1 Tim. 4:8)
Kasi zgoro la Davide likulongora wuli kuti wakagomezga Ciuta? (1 Sam. 17:45-47; 2 Mid. 20:15)
Mu malo mwakulongosora waka nkhondo ya magulu ghaŵiri agho ghakatimbananga, ni mwauli umo nkhani iyi yikulongolera kuti nkhondo iyi yikaŵa pakati pa ŵaciuta ŵautesi na Ciuta waunenesko, Yehova? (1 Sam. 17:43, 46, 47)
Kasi Ŵakhristu ŵakukhalira ŵakuphakazgika ŵakulondezga wuli ciyelezgero ca Davide ca kugomezga Yehova? (1 Sam. 17:37; Yer. 1:17-19; Civ 12:17)
Manyani Vinandi
Davide Wakawopanga Yayi
Ŵazga nkhani yakukondweska iyi mu Baibolo kuti umanye ico cikawovwira Davide kuti waleke kopa.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Paulosi wakuchitira chitima Israyeli wakuthupi (1-5)
-
Mphapu yeneko ya Abrahamu (6-13)
-
Palije uyo wangasuska icho Chiuta wasankha (14-26)
-
Ŵakukhalira ŵekha ndiwo ŵazamuponoskeka (27-29)
-
Israyeli wakakhuŵara (30-33)
9 Nkhuyowoya unenesko mwa Khristu, nkhuteta chara, pakuti njuŵi yane yikunichitira ukaboni mu mzimu utuŵa,
2 kuti mu mtima wane nili na chitima chikuru na vyakuŵinya vyambura kumara.
3 Chifukwa ningakhumba kuti niwuskikeko kwa Khristu nga ngwakutembeka chifukwa cha ŵabali ŵane, awo mbana ŵakwithu kuyana na thupi,
4 awo Mbaisrayeli. Iwo ndiwo ŵali kuzgoka ŵana ŵa Chiuta.+ Wali kuŵapa uchindami, mapangano,+ Dango,+ uteŵeti wakupatulika,+ na malayizgo.+
5 Iwo mbana ŵa ŵasekuru+ awo mukafuma Khristu mwakuyana na thupi.+ Chiuta uyo wali pachanya pa vyose, walumbike muyirayira. Ameni.
6 Kweni ivi vikulongora kuti mazgu gha Chiuta ghatondeka yayi. Chifukwa ni wose yayi ŵakufuma mwa Israyeli awo ni “Israyeli” nadi.+
7 Nangauli iwo mbana ŵa Abrahamu kweni ni wose yayi awo ni mphapu+ yake, pakuti kuli kulembeka kuti: “Iyo yizamuchemeka mphapu yako yizamufuma mwa Yisake.”+
8 Ichi chikung’anamura kuti, ŵana awo ŵali kubabika mu thupi mbana ŵa Chiuta+ nadi chara, kweni awo mbana kwizira mu layizgo,+ ndiwo ni mphapu.
9 Pakuti mazgu gha layizgo ghakaŵa ghakuti: “Pa nyengo yanthena yino nizamwiza, ndipo Sara wazamuŵa na mwana mwanalume.”+
10 Layizgo likapelekekaso apo Rabeka wakaŵa na nthumbo ya mileza kufuma kwa Yisake sekuru withu.+
11 Chiuta wakalongora kuti wakusankha munthu chifukwa cha milimo yake yayi, kweni wakusankha uyo mweneko wakhumba. Lekani pambere ŵana aŵa ŵandababike ndiposo ŵandachite kanthu kalikose kawemi panji kaheni,
12 Chiuta wakati kwa Rabeka: “Mulara wazamuŵa muzga wa muchoko.”+
13 Nga umo kuli kulembekera kuti: “Nkhatemwa Yakhobe, kweni Esau nkhamutinkha.”+
14 Kasi tiyowoyechi? Kasi Chiuta ngwambura urunji? Yayi!+
15 Chifukwa wakaphalira Mozesi kuti: “Nilongorenge lusungu uyo nakhumba kumulongora lusungu, ndipo nilongorenge chiwuravi uyo nakhumba kumulongora chiwuravi.”+
16 Ntheura vikuthemba pa uyo wakukhumba chara panji pa uyo wakulimbikira, kweni pa Chiuta, uyo wali na lusungu.+
17 Pakuti lemba likati kwa Farawo: “Pa chifukwa ichi, nakuleka kuti ukhalilire: kuti nikulongore nkhongono zane kweniso kuti zina lane lipharazgike pa charu chose chapasi.”+
18 Wakuchitira lusungu uyo wakukhumba, kweni ŵanthu ŵanyake ŵakuŵaleka kuti ŵaŵe na mtima unonono.+
19 Ntheura uyowoyenge kwa ine kuti: “Chifukwa wuli pera wakupenjaso kafukwa? Kasi ni njani uyo wakususkana na khumbo lake?”
20 Wamunthu we, kasi ndiwe njani kuti uzgorane na Chiuta?+ Kasi chiŵiya icho chawumbika chingayowoya na uyo wachiwumba kuti, “Chifukwa wuli ukaniwumba nthena?”+
21 Kasi ukumanya yayi kuti wakuwumba wali na mazaza pa dongo?+ Pa bulunga limoza la dongo wangawumba chiŵiya chakuzirwa, na chinyake chambura kuzirwa.
22 Nangauli Chiuta wakakhumba kulongora ukali wake na nkhongono zake, kweni wakazizipizga chomene na kulekelera viŵiya ivyo vikamukwiyiska ndipo vikenera kuparanyika.
23 Wakachita nthena kuti walongore ukuru wa uchindami wake pa viŵiya vyalusungu,+ ivyo wakanozgerathu kuvipa uchindami.
24 Viŵiya ivi ndise tikachemeka kufuma pa Ŵayuda pera yayi, kweniso kufuma pakati pa mitundu.+
25 Vili nga umo wakayowoyeraso mu buku la Hoseya kuti: “Awo mbanthu ŵane chara,+ nizamuŵachema ‘ŵanthu ŵane,’ ndipo uyo wakaŵa wakutemweka chara, nizamumuchema ‘wakutemweka.’+
26 Ndipo mu malo agho ŵakaphalirika kuti, ‘Ndimwe ŵanthu ŵane chara,’ ŵazamuchemeka ‘ŵana ŵa Chiuta wamoyo.’”+
27 Kweniso pakuyowoya vya Israyeli, Yesaya wakachemerezga kuti: “Nangauli ŵana ŵa Israyeli ŵali nga ni mchenga wa mu nyanja, kweni ŵakukhalapo ŵachoko waka ndiwo ŵazamuponoskeka.+
28 Pakuti Yehova wazamweruzga pa charu chapasi, wazamuchita ichi mwaluŵiro na mwakudumura.”+
29 Kweniso nga umo Yesaya wakayowoyera kale kuti: “Yehova wa mawumba waŵenge kuti wandatilekereko mphapu, mphanyi tazgoka nga ni Sodomu, ndiposo mphanyi takozgana na Gomora.”+
30 Kasi tiyowoyechi? Nangauli ŵanthu ŵamitundu ŵakalondezganga urunji chara, ŵakasanga urunji,+ urunji uwo ukufuma mu chipulikano.+
31 Kweni nangauli Israyeli wakalondezganga dango laurunji, wakalisanga chara dango ili.
32 Chifukwa wuli? Chifukwa ŵakalilondezganga na chipulikano chara kweni na milimo. Ŵakakhuŵara ku “libwe lakukhuŵazga,”+
33 nga umo kuli kulembekera kuti: “Wonani, nkhuŵika mu Ziyoni libwe+ lakukhuŵazga kweniso jalawe lakuwiska, kweni uyo wakuŵika chipulikano chake pa ilo, wakhuŵarenge chara.”+
Tumizgani
Tumizgani
Ŵaroma 9
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=45&Chapter=9&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D45%26Chapter%3D9%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Pali Vichi Vyasono?
ITALY
Ŵakaboni ŵa Yehova Ŵakupeleka Uthenga Wakupembuzga ku Italy Kwati Kwachitika Chindindindi
Ŵakaboni ŵa Yehova ŵaŵikapo mtima kupembuzga ŵanthu na uthenga wa mu Baibolo ku Italy, chomenechomene awo ŵakhwaskika na chindindindi mu chigaŵa cha Lazio, Marche, na Umbria.
ITALY
Chindindindi ku Italy
MAFUMBO AGHO BAIBOLO LIKUZGORA
Kasi Baibolo Likuti Wuli pa Nkhani ya Isitara?
Manyani vinthu 5 ivyo vikuchitika pa holide ya Isitara kweniso umo yikambira.
ŴANI ŴABWEZI ŴA YEHOVA
Sunga Pamtima Mabuku gha mu Baibolo (Chigaŵa 3)
Sambira kuŵika mu ndondomeko mabuku gha mu Baibolo gha Malemba Ghachigiriki, kwamba Mateyu m’paka Chivumbuzi.
ŴANI ŴABWEZI ŴA YEHOVA
Sunga Pamtima Mabuku gha mu Baibolo (Chigaŵa 1)
Sambira kuŵika mu ndondomeko mabuku gha mu Baibolo Ghachihebere, kwamba Genizesi m’paka Yesaya.
MAVIDIYO GHA MAKATUNI
Kasi Foni Ndiyo Yikukulamulira?
Tekinoloje yaluta panthazi chomene mazuŵa ghano, kweni yileke kukulamulira. Kasi ungamanya wuli kuti foni ndiyo yamba kukulamulira? Kasi ungachita wuli kuti yileke kukulamulira?
RUSSIA
Ŵakaboni ŵa Yehova ku Taganrog Awo Boma Likuŵazenga Mulandu, Ŵamuyimaso mu Khoti Linyake—Kasi Ŵatamburenge M’paka Pauli?
Kasi ntchakwenelera kuti Ŵakaboni 16 ŵa ku Russia aŵa ŵaŵajalire mu jele chifukwa chakulondezga ivyo ŵakugomezga?
MAFUMBO AGHO BAIBOLO LIKUZGORA
Kasi Zina Lakuti Chivumbuzi Likung’anamurachi?
Buku ili likuti mbakukondwa awo ŵakuŵerenga, kupulikiska, na kusungilira.
MAFUMBO AGHO BAIBOLO LIKUZGORA
Kasi Baibolo Likuti Wuli pa Nkhani ya Khrisimasi?
Pali vinthu 6 ivyo vingamovwirani kumanya umo Khrisimasi yikambira.
MAFUMBO AGHO BAIBOLO LIKUZGORA
Kasi Yesu Wakababika Pawuli?
Manyani chifukwa icho ŵanthu ŵakukondwelera Khrisimasi pa December 25.
MAVIDIYO GHATALI
“Kugomezga Icho Tikuleka Kuchiwona”
Satana wakukhumba kuti titaye chigomezgo. Kasi tingachita wuli kuti tileke kutaya chigomezgo?
MAVIDIYO GHATALI
“Chiuta Wakamuzgora Kuŵa Fumu na Khristu”
Nyengo zinyake, para mwamba kukayikira chipulikano chingachepa. Khozgani chipulikano chinu mwa Yesu, uyo ni Mesiya kweniso Themba la Ufumu wa Chiuta.
MAVIDIYO GHATALI
“A Yehova, . . . Ine Nkhuthemba Imwe”
Kasi mungasambirako vichi kwa Hezekiya pa nkhani yakugomezga chomene Yehova Chiuta?


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Zina liwemi na zuŵa la nyifwa (1-4)
-
Ntchenyo ya munthu wavinjeru (5-7)
-
Umaliro nguwemi kuluska wambiro wake (8-10)
-
Uwemi wa vinjeru (11, 12)
-
Mazuŵa ghawemi na mazuŵa ghaheni (13-15)
-
Ungajumphizganga chara pakuchita vinthu (16-22)
-
Ivyo mupharazgi wakawona (23-29)
7 Zina liwemi likuluska mafuta ghawemi,+ ndipo zuŵa lakufwira likuluska zuŵa lakubabikira.
2 Ntchiwemi kuluta ku nyumba ya chitengero kuluska kuluta ku nyumba ya chiphikiro,+ chifukwa ndiwo mbumaliro wa munthu waliyose. Ndipo ŵamoyo ŵachiŵikenge mu mtima.
3 Suzgo njiwemi kuluska seko,+ pakuti chitima cha chisko chikuchitiska mtima kuŵa uwemi.+
4 Mtima wa munthu wavinjeru uli ku nyumba ya chitengero, kweni mtima wa muzeleza uli ku nyumba ya chikondwelero.+
5 Ntchiwemi kupulika ntchenyo ya munthu wavinjeru+ kuluska kutegherezga sumu za vindere.
6 Pakuti nga nkhuphwalapwatika kwa minga izo zikugolera kusi kwa m’phika, ndimo ziliri seko za chindere.+ Ichi nacho ntchawaka.
7 Kweni suzgo yingafunthiska munthu wavinjeru, ndipo chimbundi chikunanga mtima.+
8 Umaliro wa chinthu nguwemi kuluska wambiro wake. Ntchiwemi kuŵa wakuzikira kuluska kuŵa wakujikuzga mu mzimu.+
9 Ungakwiyanga luŵiro chara,+ chifukwa vindere ndivyo vikukaŵa yayi kukwiya.+
10 Ungayowoyanga chara kuti: “Chifukwa wuli mazuŵa ghakale ghakaŵa ghawemi kuluska agha?” pakuti ni vinjeru chara kufumba nthena.+
11 Vinjeru pamoza na chiharo ntchinthu chiwemi, ndipo ntchandulo ku awo ŵakuwona ungweru wa dazi.
12 Pakuti vinjeru ntchivikiliro,+ ndalama nazo ntchivikiliro.+ Kweni uwemi wa kumanya vinthu ni uwu: Vinjeru vikusunga umoyo wa uyo wali navyo.+
13 Languruka pa mulimo wa Chiuta waunenesko, pakuti ni njani wanganyoloska icho iyo wachibendezga?+
14 Mu zuŵa liwemi, ghanaghanira uwemi uwu,+ kweni mu zuŵa la soka, wona kuti Chiuta ndiyo wakapanga ili na linyake lira,+ mwakuti ŵanthu ŵaleke kumanyisiska chilichose icho chiŵachitikirenge munthazi.+
15 Mu umoyo wane wawakawaka,+ nawona vyose, kwambira kwa murunji uyo wakumalira mu urunji wake+ m’paka kwa muheni uyo wakukhala nyengo yitali mu uheni wake.+
16 Ungajumphizganga chara kuŵa murunji+ nanga nkhujumphizga kuŵa wavinjeru.+ Kasi ujiparanyirechi wekha?+
17 Ungajumphizganga chara kuŵa muheni, nanga nkhuŵa chindere.+ Kasi ufwirechi pambere nyengo yako yindafike?+
18 Ntchiwemi chomene kukoleska chenjezgo limoza kwambura kulilekezga linyake,+ pakuti uyo wakopa Chiuta wapulikirenge ghose ghaŵiri.
19 Vinjeru vikumuzgora munthu wavinjeru kuŵa wankhongono chomene kuluska vinkhara 10 mu msumba.+
20 Pakuti pa charu chapasi palije munthu murunji uyo nyengo zose wakuchita uwemi pera kwambura kunangapo.+
21 Kweniso ungaŵikanga mtima yayi ku mazgu ghose agho ŵanthu ŵakuyowoya,+ mwakuti uleke kupulika muteŵeti wako wakukutemba.
22 Pakuti nawe ukumanya mu mtima wako kuti nyengo zinandi watembapo ŵanji.+
23 Vyose ivi nkhaviyezga na vinjeru, ndipo nkhati: “Niŵenge wavinjeru.” Kweni vikaŵa vyakuti ningavifiska yayi.
24 Icho chaŵako ntchambura kufikirika na chakunyang’amira chomene. Ni njani wangachipulikiska?+
25 Nkhazgoka kuti nimanye, nibowozge na kusanda vinjeru na vifukwa pa chinthu chilichose, kweniso kuti nipulikiske uheni wa uzeleza na uchindere wa vifusi.+
26 Penepapo nkhasanga ichi: Chinthu chakuŵaŵa chomene kuluska nyifwa ni mwanakazi uyo wali nga ni ukonde wa chiŵinda, uyo mtima wake uli nga ni mukwawu, ndipo mawoko ghake ghali nga ni simbi. Munthu uyo wakukondweska Chiuta waunenesko wafyolowokengemo mwa mwanakazi uyu,+ kweni wakwananga wakukoleka nayo.+
27 Mupharazgi wakuti: “Wonani, ichi ndicho nasanga,+ nkhasanda vyose chimozachimoza kuti nisange zgoro,
28 kweni icho nkhalutilira kupenja, nindachisange. Pa ŵanthu 1,000, nkhasangapo mwanalume yumoza murunji, kweni nindamusangepo mwanakazi murunji pakati pawo.
29 Ichi chekha nachisanga: Chiuta waunenesko wakalenga ŵanthu ŵakunyoloka,+ kweni iwo ŵapenja vinthu viphya vinandi.”+
Tumizgani
Tumizgani
Mupharazgi 7
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=21&Chapter=7&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D21%26Chapter%3D7%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
IVYO BAIBOLO LIKUYOWOYA PA NKHANI YA
Ntchito
Nangauli Baibolo ni buku ilo likalembeka ni kale chomene, kweni fundo zake zikufwifwa yayi. Ivyo Baibolo likuyowoya pa nkhani ya ntchito vichali vyakovwira na lero wuwo.
Kasi ntchito tikwenera kuyiwona wuli?
IVYO ŴANTHU ŴAKUYOWOYA
Ŵanthu ŵanyake ŵakuti ntchito ndiyo yikwenera kuŵa pakwamba pa vyose mwakuti uleke kuŵa lova. Ivi vyachitiska ŵanthu ŵanyake kugwira ntchito takataka. Ŵakupwelerako yayi vya banja lawo na umoyo wawo.
IVYO BAIBOLO LIKUYOWOYA
Baibolo likukhumba kuti tichitenge vinthu mwamahara pa nkhani ya ntchito. Likulumba ŵanthu awo ŵakulimbikira ntchito kweniso likususka awo mbakata. (Zintharika 6:6-11; 13:4) Baibolo likukhumba yayi kuti munthu wagwirenge ntchito takataka. Kweni likukhumba kuti wapumurengeko. Lemba la Mupharazgi 4:6 likuti: ‘Woko limoza lakuzura na chimango (chipumulo) ndiwemi kwakuluska mawoko ghaŵiri ghakuzura na suzgo na kukweŵeka kwa mtima.’ Ntheura ntchiwemi yayi kutangwanika chomene na ntchito na kusulako banja lithu panji umoyo withu. Palije chifukwa chakuti munthu wagwirenge ntchito takataka.
‘Kulije kawemi kakumwenelera munthu kwakuluska aka, kuti warye na kumwa na kusangwa mu milimo yake.’—Mupharazgi 2:24.
Kasi vikuthemba pa ntchito iyo mukugwira?
IVYO ŴANTHU ŴAKUYOWOYA
Ŵanthu ŵanyake ŵakuti chikuru ntchito nja ndalama zinandi palije suzgo. Chifukwa cha maghanoghano agha kweniso mtima wa kukhumba kusanga ndalama zinandi, ŵanthu ŵanyake ŵakuchita malonda ghaukhuluku kweniso kunjira ntchito zambura kuzomerezgeka.
Ŵanyake ŵakukhumba ntchito yekha iyo yikuŵakondweska. Usange ntchito iyo ŵakugwira pasono ndiyo ŵakakhumbanga yayi panji ŵakupokera ndalama zichoko, ŵakuwona kuti njawakawaka. Ntheura ŵakwamba kuyitinkha na kwamba kunyenya. Nyengo zinyake ŵakukana mwaŵi wa ntchito ziwemi chifukwa ŵakuwona kuti zikuŵayana yayi.
IVYO BAIBOLO LIKUYOWOYA
Baibolo likukhumba yayi kuti munthu wagwirenge ntchito izo zikunjizgamo ukhuluku panji izo zikupwetekeska ŵanji mu nthowa yinyake. (Leviticus 19:11, 13; Ŵaroma 13:10) Ntchito yiwemi yikovwira ŵanji kweniso yikovwira uyo wakuyigwira kuŵa na “njuŵi yiwemi.”—1 Petrosi 3:16.
Kweniso Baibolo likutisambizga kuti ntchito yikovwira munthu kusanga mchere na kovwira ŵamunyumba yake. Ntchiheni yayi kutemwa ntchito iyo tikugwira, kweni ndiyo yingaŵanga pakwamba pa vyose yayi.
Nyengo zinyake para ndalama yachepa nkhongono panji vinthu vyakwera mtengo tingafipa mtima kuti tichitenge wuli. Kweni Baibolo likutovwira kuti tichitenge vinthu mwamahara. Likuti: ‘Pakuŵa na vyakurya, vyakuvwara na nyumba, tiŵenge ŵakukhorwa na vinthu ivi.’ (1 Timote 6:8) Apa Baibolo likutiphalira kuti tikhalenge umoyo wakujifyenya yayi. Kweni likutovwira kuti timanyenge ivyo tingakwaniska kweniso tiŵenge ŵamahara pa nkhani ya katundu uyo tikugura.—Luka 12:15.
IVYO MUKWENERA KUCHITA
Mulimbikirenge ntchito iyo mukugwira. Yitemwani. Nangauli ntchito iyo mukugwira yikuwoneka yapasi panji ndiyo mukakhumbanga yayi, kweni limbikirani kuti muyigwirenge mwaluso. Para mukulimbikira kugwira ntchito mujipulikenge makora, ndipo para mwasambira maluso pa ntchito iyi mwambenge kukondwa nayo.
Kweniso kumbukani kuchita vinthu mwamahara. Musangenge nyengo yakupumulira. Kupumura nkhuwemi, chomene para munthu wafuma ku ntchito. Kweniso para tikugwira ntchito na kusanga ivyo tikukhumba, tikuwona kuti tikuchita chinthu chamahara ndipo ŵanthu ŵakutichindika, kusazgapo ŵamunyumba yithu.—2 Ŵatesalonika 3:12.
‘Kwenjerwa chara napachoko na kuyowoya kuti, ‘Tiryengechi?’ panji, ‘Timwengechi?’ panji, ‘Tivwarengechi?’ Ŵawiskemwe ŵakuchanya ŵakumanya kuti mukusoŵerwa vinthu vyose ivi.’—Mateyu 6:31, 32.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Kusopera pa malo agho Chiuta wasora (1-14)
-
Ŵazomerezgeka kurya nyama kweni ndopa chara (15-28)
-
Munganyengekanga na ŵachiuta ŵanyake chara (29-32)
12 “Agha ni malango na vyeruzgo ivyo mukapwelelere kuvichita mazuŵa ghose agho mwamuŵira ŵamoyo mu charu icho Yehova Chiuta wa ŵasekuru ŵinu wamupaninge kuti chiŵe chinu.
2 Mukaparanyirethu malo ghose agho mitundu iyo mwamuyipoka yikasoperangamo ŵachiuta ŵawo.+ Kwali mphachanya pa mapiri, mu tumapiri panji musi mwa makuni ghakuvwinthuka!
3 Mukabwangandure majotchero ghawo, kuswa vipilara vyawo vyakupatulika,+ mukawotche vikhuni vyawo vyakupatulika, na kudumulira pasi vikozgo vyakuŵaja vya ŵachiuta ŵawo,+ mukaparanyirethu mazina ghawo mu malo agha.+
4 “Mungasopanga Yehova Chiuta winu mu nthowa iyi chara.+
5 Kweni mukapenje Yehova Chiuta winu ku malo ghalighose agho wamusora kuŵikako zina lake na kukhalamo mu mafuko ghinu ghose, ndiko mukalutenge.+
6 Kwenekuko ndiko mukizenge na sembe zinu zakotcha,+ sembe zinu zinyake, vyakhumi vinu,+ vyakupeleka vyakufuma mu woko linu,+ sembe zinu za chilapo, sembe zinu zawanangwa,+ na vyakwamba kubabika vya ng’ombe zinu na miskambo yinu.+
7 Imwe na ŵamunyumba yinu mukalyerenge kwenekura pamaso pa Yehova Chiuta winu+ na kusekelera mu vyose ivyo mukuchita,+ chifukwa Yehova Chiuta winu wamutumbikani.
8 “Mungakachitanga nga umo tikuchitira mazuŵa ghano chara, apo waliyose wakuchita icho ntchakwenelera mu maso ghake.
9 Vili nthena chifukwa chakuti mundafike mu malo gha chipumulo+ na ku chiharo icho Yehova Chiuta winu wakumupani.
10 Para mwambuka Yorodani+ na kukhala mu charu icho Yehova Chiuta winu wakumupani kuŵa chinu, iyo wamumupumuzgani ku ŵalwani ŵinu wose awo ŵamumuzingilizgani, ndipo mwamukhala mwakufwasa.+
11 Vyose ivyo nkhumuphalirani mwamuluta navyo ku malo agho Yehova Chiuta winu wasora kuŵikako zina lake,+ nkhung’anamura sembe zinu zakotcha, sembe zinu zinyake, vyakhumi vinu,+ vyakupeleka vyakufuma mu woko linu, na vyakupeleka vinu vyose ivyo mwamulayizga Yehova.
12 Mwamusekelera pamaso pa Yehova Chiuta winu imwe,+ ŵana ŵinu ŵanalume na ŵanakazi, ŵazga ŵinu ŵanalume na ŵanakazi, na Ŵalevi awo ŵakukhala mu misumba yinu, chifukwa iwo ŵalije chigaŵa panji chiharo pamoza na imwe.+
13 Muchenjere kuti muleke kukapeleka sembe zinu zakotcha mu malo ghalighose agho mwawona.+
14 Kweni mukapelekenge sembe zinu zakotcha mu malo ghekha agho Yehova wasora mu chimoza cha vigaŵa vya mafuko ghinu. Ndiko mukachitirenge vyose ivyo nkhumuphalirani.+
15 “Nyengo yiliyose iyo mwadokera nyama, mungakoma na kurya,+ kuyana na thumbiko ilo Yehova Chiuta winu wamupani mu misumba yinu yose. Munthu wakufipirwa na wakutowa wangaryako, nga umo mukulyera mphoyo na mbaŵala.
16 Kweni mungaryanga yayi ndopa.+ Muzithire pasi nga ni maji.+
17 Chakhumi cha mbuto zinu, vinyo linu liphya, mafuta ghinu, chakwamba kubabika cha ng’ombe, mberere panji mbuzi, sembe+ ya vilapo iyo mwalayizga, sembe zinu zawanangwa, panji chakupeleka chakufuma mu woko linu, ivi mungalyeranga mu misumba yinu chara.
18 Ivi mukalyerenge pamaso pa Yehova Chiuta winu, mu malo agho Yehova Chiuta winu wamusora.+ Mukaryenge mose, imwe, ŵana ŵinu ŵanalume na ŵanakazi, ŵazga ŵinu ŵanalume na ŵanakazi, na Ŵalevi awo ŵakukhala mu misumba yinu. Mwamusekelera pamaso pa Yehova Chiuta winu mu vyose ivyo mukuchita.
19 Muchenjere kuti muleke kutaya Mulevi+ mazuŵa ghose agho mwamukhala mu charu chinu.
20 “Para Yehova Chiuta winu wasanuzga chigaŵa chinu,+ nga umo wamulayizgirani+ ndipo imwe mwamba kuyowoya kuti: ‘Nkhukhumba kurya nyama,’ pakuti mwadoka kurya nyama, muryenge nyama para mwayidokera.+
21 Usange malo agho Yehova Chiuta winu wasora kuŵikako zina lake+ ghamuŵa kutali chomene na imwe, mbwenu mukomengepo ng’ombe panji miskambo yinu iyo Yehova wamupani, nga umo namuphalilirani. Mulyerenge mu misumba yinu palipose apo mwaŵene mwayidokelera.
22 Muryenge nga umo mukulyera mphoyo na mbaŵala.+ Munthu wakufipirwa na wakutowa wangaryako.
23 Muwoneseske kuti muleke kurya ndopa+ chifukwa ndopa ni umoyo.+ Mungaryanga chara umoyo pamoza na nyama.
24 Mungaryanga yayi ndopa. Muzithire pasi nga ni maji.+
25 Mungaziryanga yayi kuti vinthu vimwenderani makora imwe na ŵana ŵinu pamanyuma zinu, chifukwa mukuchita icho ntchakwenelera pamaso pa Yehova.
26 Para mukwiza ku malo agho Yehova wasora, mwizenge na vinthu vyakupatulika ivyo ni vinu na sembe zinu za chilapo.
27 Ndipo mwamupeleka sembe zinu zakotcha, nyama na ndopa+ pa jotchero la Yehova Chiuta winu. Ndopa za sembe zinu muzithire pa jotchero+ la Yehova Chiuta winu, kweni nyama muryenge.
28 “Mupwelelere kupulikira mazgu ghose agho nkhumuphalirani kuti nyengo zose vinthu vimwenderaninge makora, imwe na ŵana ŵinu pamanyuma zinu, chifukwa mukuchita icho ntchiwemi na chakwenelera pamaso pa Yehova Chiuta winu.
29 “Para Yehova Chiuta wako wayiparanya mitundu iyo iwe wamuyichimbizga+ na kukhala mu charu chawo,
30 ukapwelelere kuti para iwo ŵaparanyika panthazi zako, iwe ukaleke kuwira mu chipingo. Ungakafumbanga chara vya ŵachiuta ŵawo, kuti: ‘Kasi mitundu iyi yikateŵeteranga wuli ŵachiuta ŵawo? Nane nichitenge nga ndiwo.’+
31 Iwe ungachitanga nthena yayi kwa Yehova Chiuta wako, chifukwa iwo ŵakuchitira ŵachiuta ŵawo chilichose chaunyankhasi icho Yehova wakutinkha. Ŵakotchera ŵachiuta ŵawo ŵana ŵanalume na ŵanakazi pa moto.+
32 Ukachite mwakupwelelera mazgu ghose agho nakuphalira.+ Ungasazgangako chara panji kuwuskako.+
Tumizgani
Tumizgani
Dotoronome 12
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=5&Chapter=12&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D5%26Chapter%3D12%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
IVYO ŴANYAMATA NA ŴASUNGWANA ŴAKUFUMBA
Kasi Ningalongosora Wuli Ivyo Nkhugomezga pa Nkhani ya Kugonana?
“Wati vichi, undagonanepo na mwanalume?”
Usange zgoro lako ndakuti enya, kasi ungayowoya mwankhongono? Nkhani iyi yikovwirenge.
Kasi kuŵa mwali kukung’anamurachi?
Kasi Baibolo likuti wuli pa nkhani ya kugonana?
Kasi iwe ukugomezga vichi?
Kasi ungalongosora wuli ku ŵanyako ivyo ukugomezga?
Kasi kuŵa mwali kukung’anamurachi?
Mwali ni msungwana uyo wandagonanepo na mwanalume.
Ŵanthu ŵanyake ŵakujiwona kuti nawo mbamwali chifukwa ŵandagonanepo na waliyose. Kweni ŵakuchita vinthu vinyake ivyo navyo nkhugonana.
Lizgu lakuti “kugonana” likung’anamuraso kugonana mu mulomo, kumatako, panji kuseŵereska nkhule ya munyako.
Manya kuti: Waliyose uyo wali kugonanapo na munthu munthowa yiliyose iyo yazunulika pachanya apa ni mwali yayi.
Kasi Baibolo likuti wuli pa nkhani ya kugonana?
Baibolo likuti mwanalume na mwanakazi awo ŵali kutorana ndiwo ŵekha ŵakwenera kugonana. (Zintharika 5:18) Ntheura, waliyose uyo wakukhumba kukondweska Chiuta, wakwenera yayi kugonana na munthu pambere ŵandatorane.—1 Ŵatesalonika 4:3-5.
Ŵanthu ŵanyake ŵakuti ivyo Baibolo likuyowoya pa nkhani iyi ni vyakovwira yayi mazuŵa ghano. Kweni chifukwa chakuleka kulondezga malango agha, nthengwa za ŵanthu ŵanandi zikumara, ŵanthu ŵakutora nthumbo zapathengere, na matenda ghakupilana pa kugonana. Ntheura, mu charu ichi tingasangamo ulongozgi wakovwira yayi pa nkhani ya nkharo ziwemi.—1 Yohane 2:15-17.
Kweni fundo za mu Baibolo ni zakovwira. Tiyelezgere kuti munthu wakupa 1 miliyoni kwacha. Kasi ungapeleka kwa waliyose uyo wakujumpha munthowa?
Vikuyana waka na nkhani ya kugonana. Sierra, wali na vyaka 14, ndipo wakati: “Ningachita yayi kutaya umwali wane chifukwa cha kugonana na mwanalume uyo panji nkhumumanyaso yayi.” Tammy, wali na vyaka 17, ndipo wakati: “Kugonana ntchawanangwa chapadera chomene. Ningaseŵereska yayi umwali wane.”
Manya kuti: Baibolo likuti awo ŵandatore panji kutengwa, ŵakwenera yayi kugonana kweniso ŵaŵe na nkharo yiwemi.—1 Ŵakorinte 6:18; 7:8, 9.
Kasi iwe ukugomezga vichi?
Kasi ukuwona kuti ivyo Baibolo likuyowoya pa nkhani ya kugonana ni viwemi, panji vikutipoka wanangwa?
Kasi ukuwona kuti NTCHAKWENELERA kuti ŵanthu awo ŵandatorane kweni ŵakutemwana ŵagonanenge?
Ŵanyamata na ŵasungwana ŵanandi ŵawona kuti ntchiheni kugonana pambere ŵandanjire mu nthengwa. Ŵakuwona kuti ntchiwemi kuŵa na nkharo yiwemi. Mbakukondwa kuti ŵandagonanepo na waliyose. Wona ivyo ŵanyake ŵakayowoya:
“Nkhukondwa chomene kuti nindagonanepo na mwanalume. Ŵanthu awo ŵakugonana pambere ŵandatorane, ŵakusangana na masuzgo ghanandi.”—Emily.
“Nkhumanya kuti nilije matenda agho ŵanthu ŵakupirana pakugonana (STD) chifukwa nindaŵepo na vibwezi ivyo nkhagonananga navyo. Ndipo nili wakukondwa chomene.”—Elaine.
“Ŵanyane ŵanandi ŵakudandawura chomene kuti ŵakayamba kugonana pambere ŵandatengwe. Nkhukhumba yayi suzgo lanthena.”—Vera.
“Nawona ŵanthu ŵanandi ŵakusuzgika maghanoghano chifukwa ŵali kutaya umwali wawo panji chifukwa ŵakaŵa na vibwezi vinandi. Nkhuwona kuti ili ni suzgo likuru.”—Deanner.
Manya kuti: Ukwenera kumanya fundo izo wenderenge pa nkhani ya kugonana, pambere ŵanyako ŵandakuchichizge kuti ugonane nawo.—Yakobe 1:14, 15.
Kasi ungalongosora wuli ku ŵanyako ivyo ukugomezga?
Kasi ungazgora wuli para ŵanyako wangakufumba nkhani ya kugonana? Ukwenera kuzgora kuyana na umo vinthu viliri.
“Para munthu wakunifumba kuti waniseke waka, nkhumuzgora kuti, ‘Manya twako,’ na kufumapo waka.”—Corinner.
“Ŵanthu ŵanyake ku sukulu ŵakutemwa kunena ŵanyawo. Para namanya kuti ndicho ŵakunifumbira, nkhuŵazgora yayi.”—David.
Kasi ukumanya? Nyengo zinyake Yesu wakakhalanga waka chete, para awo ŵakamususkanga ŵakumufumba.—Mateyu 26:62, 63.
Kasi ungachita wuli para munthu wakukufumba kuti wamanye nadi? Para Baibolo wakuligomezga, ungamuphalira fundo ya pa 1 Ŵakorinte 6:18, iyo yikuti munthu uyo wakwamba vyakugonana pambere wandanjire mu nthengwa, wakunangira thupi lake.
Kwali uŵerengenge Baibolo pakuzgora kwali yayi, kweni ntchiwemi kuti uzgore mwakusimikizga. Kumbuka kuti ntchakuzirwa chomene kusunga umwali kweniso kuŵa na nkharo yiwemi.—1 Petrosi 3:16.
“Para ukuzgora mwakusimikizga, ukulongora kuti ivyo ukuyowoya ni vyaunenesko ndipo ukuvigomezga, kweniso kuti ukuyegheka waka yayi.”—Jill.
Manya kuti: Para ukukhorwa na ivyo ukugomezga pa nkhani ya kugonana, ulongosorenge makora ku ŵanyako. Nawo ŵangakupulikiska. Melinda, wali na vyaka 21 ndipo wakati: “Awo nkhugwira nawo ntchito ŵakuniwonga kuti nindagonanepo na mwanalume. Ŵakuzizwa nane yayi. Ŵakuwona kuti ndine wakujikora na wa nkharo yiwemi.”
Ivyo ungachita! Kuti umanye ivyo vingakovwira kuzgora mwambura kukayika pa nkhani za kugonana, kopera nkhani yakuti “Kasi Mungalosongora Wuli Ivyo Mukugomezga pa Nkhani ya Kugonana?” pa chigaŵa cha vyakulembapo. Kweniso ungawona buku la Chichewa la mutu wakuti Mayankho a Zimene Achinyamata Amafunsa. Nkhani zinyake izo ungaŵerenga ni izi:
“Kodi Kugonana Tili Pachibwenzi Kungachititse Kuti Tizikondana?” (Mutu 24 Buku Loyamba)
“N’chifukwa Chiyani Sindiyenera Kugonana ndi Aliyense Mpaka N’talowa M’banja?” (Mutu 5 Buku Lachiwiri)
Victoria wakati: “Fundo za mu mabuku agha nkhuzitemwa chomene. Mwachiyelezgero, pa peji 187 mu Buku Loyamba, pali chithuzi icho chikulongora kuti kugonana pambere mundatorane, vikuyana waka na kupeleka nikilesi yakudura chomene kwaulere. Ndipo ukujikhozga waka soni. Pa peji 177, pali chithuzi icho chikulongora kuti kugonana pambere mundatorane vikuyana waka na kutora chithuzi chakutowa chomene na kuchizgora chakukandapo. Kweni nkhutemwa chomene chithuzi icho chili pa peji 54 mu Buku Lachiwiri. Pa chithuzi ichi pali mazgu ghakuti: ‘Kugonana pambere mundatorane vikuyana waka na kujura chawanangwa pambere ŵandakupe.’ Uwu mbwe mbunkhungu. Ukwibira uyo uzamutorana nayo.”


text: Masikilu.* Salimo la Asafu.+78 Pulikani dango* lane, mwaŵanthu ŵane.Thyani khutu* ku mazgu gha mulomo wane.2 Nijurenge mulomo wane mu ntharika.Nilongosorenge vinthanguni vyakale chomene.+3 Vinthu ivyo tili kupulika na kuvimanya,Ivyo ŵadada ŵithu ŵali kutilongosolera,+4 Tivibisenge yayi ku ŵana ŵawo.Tivilongosorenge ku muwiro uwo ukwiza+Milimo yakulumbika ya Yehova na nkhongono zake,+Vinthu vyakuzizwiska ivyo wachita.+5 Wakaŵika chikumbusko mwa Yakhobe,Na kwimika dango mu Israyeli.Wakalangura ŵasekuru ŵithuKuti ŵamanyiske ŵana ŵawo vinthu ivi,+6 Mwakuti muwiro wakulondezgapo,Ŵana awo ŵababikenge, ŵavimanye.+Ndipo nawo ŵavilongosore ku ŵana ŵawo.+7 Ntheura aŵa ŵamuŵika chigomezgo chawo mwa Chiuta.Ŵamuluwa chara milimo ya Chiuta,+Kweni ŵamusungilira malango ghake.+8 Penepapo kuti ŵamuŵa nga mbasekuru ŵawo yayi,Muwiro wamtafu na wakugaluka,+Muwiro uwo mtima wake ukaŵa wambura kukhazikika*+Uwo mzimu wake ukaŵa wambura kugomezgeka kwa Chiuta.9 Ŵaefurayimu ŵakanyamura mauta,Kweni ŵakawelera mu zuŵa la nkhondo.10 Ŵakasunga chara phangano la Chiuta,+Ŵakakana kwenda mu dango lake.+11 Ŵakaluwaso ivyo wakachita,+Milimo yake yakuzizwiska iyo wakaŵalongora.+12 Wakachita vinthu vyakuzizwiska pamaso pa ŵasekuru ŵawo,+Mu charu cha Eguputo, mu chigaŵa cha Zowani.+13 Wakapatura nyanja kuti iwo ŵambuke,Wakayimiska maji nga ntchiliŵa.+14 Muhanya wakaŵalongozganga na binguUsiku wose na ungweru wa moto.+15 Wakaŵandura majalawe mu mapopa,Ndipo ŵakamwa maji na kukhorwa nga ni para ghafuma mu ndimba.+16 Wakafumiska tumilonga mu jalaweNa kwendeska maji nga ni milonga.+17 Kweni ŵakalutilira kumunangiraŴakagalukiranga Wapachanya Nkhanira mu chipalamba.+18 Ŵakasuska* Chiuta mu mtima wawo+Ŵakalomba chakurya kuyana na chilyoko chawo.19 Ntheura ŵakayowoya kwimikana na Chiuta,Ŵakati: “Kasi Chiuta wangatinozgera thebulu mu mapopa?”+20 Wonani, wakatimba jalaweMwakuti maji ghakafuma na tumilonga tukazura fweche.+“Kasi wangatipaso chingwa,Panji wangapeleka nyama ku ŵanthu ŵake?”+21 Yehova wakati wapulika, wakakwiya.+Moto+ ukabuka pa Yakhobe,Ukali wake ukagolera pa Israyeli.+22 Chifukwa ntchakuti ŵakaŵavya chipulikano mwa Chiuta+Ŵakathemba chara nkhongono zake zakuŵaponoska.23 Ntheura wakalangura mitambo yamabingu kuchanya,Na kujura milyango ya kuchanya.24 Wakalokweskanga mana kuti ŵarye,Wakaŵapa chakurya cha kuchanya.+25 Ŵanthu ŵakarya chingwa cha ŵankhongono.*+Wakaŵapa chakukwana kuti ŵakhute.+26 Wakavundura mphepo ya kumafumiro gha dazi kuchanyaWakaputiska mphepo ya mwera na nkhongono zake.+27 Wakaŵalokweskera nyama nga ni fuvu,Tuyuni nga ni mchenga wa mumphepete mwa nyanja.28 Wakatuwiskira mukati mu msasa wake,Kuzingilizga mahema ghake.29 Ŵakarya na kukoloka,Wakaŵapa ivyo ŵakakhumbanga.+30 Kweni pambere chilyoko chawo chindamare,Apo chakurya chikaŵa chichali mu mulomo,31 Ukali wa Chiuta ukagolera pa iwo.+Wakakoma vinkhara vyawo,+Wakambwefulira pasi ŵanyamata ŵa Israyeli.32 Nanga wakachita nawo nthena, ŵakanangaso nipera+Ŵakaŵika chipulikano chara mu milimo yake yakuzizwiska.+33 Ntheura wakamalizga mazuŵa ghawo nga ni para ŵakaŵa mvuchi pera,+Vyaka vyawo wakavimazga na chitenthe chamabuchi.34 Kweni para waŵakoma, ŵakamupenjanga,+Ŵakaweleranga na kupenja Chiuta,35 Ŵakakumbukanga kuti Chiuta ni Jalawe lawo,+Kuti Chiuta Wapachanya Nkhanira ni Muwomboli* wawo.+36 Kweni ŵakakhumbanga kumupusika na mulomo wawoNa kuteta utesi na lulimi lwawo.37 Mtima wawo ukaŵa wakukhazikika yayi kwa iyo.+Ŵakagomezgeka chara ku phangano lake.+38 Kweni iyo wakaŵa walusungu.+Wakaŵagowokeranga mphuvya zawo kwambura kuŵaparanya.+Kanandi wakawezgangako ukali wake+M’malo mwa kusonkhezga kutukutwa kwake.39 Pakuti wakakumbuka kuti iwo ni thupi pera,+Mphepo iyo yaputa, ndipo yikuwelera chara.*40 Ŵakamugalukira kanandi waka mu mapopa,+Ŵakamuŵinyiska mtima mu chipalamba.+41 Kaŵirikaŵiri ŵakamuyezganga Chiuta,+Ŵakamukwenyerezga Mutuŵa wa Israyeli.42 Ŵakakumbuka chara nkhongono* zake,Zuŵa ilo wakaŵathaskira* kwa mulwani,+43 Umo wakalongolera vimanyikwiro vyake mu Eguputo+Na minthondwe yake mu chigaŵa cha Zowani,44 Umo wakazgolera migelo ya Nayelo kuŵa ndopa,+Mwakuti ŵakatondeka kumwa maji mu tumilonga twawo.45 Wakatuma ŵabulumembe nyalakata kuti ŵaŵamire,+Na ŵachule kuti ŵaŵaparanye.+46 Wakapeleka mbuto zawo ku ŵazombe ŵanjara,Vipasi vya milimo yawo ku zombe.+47 Wakaparanya mpheska zawo na matalala+Makuni ghawo gha vikuyu na vula yamalibwe.48 Viŵeto vyawo vyakuyegha katundu wakavipeleka ku vula yamalibwe+Miskambo yawo ku ŵaleza.49 Wakakhizgira pa iwo ukali wake wakugolera,Kutukutwa, mbembe na suzgo,Viwuru vya ŵangelo ŵakukhizga soka.50 Wakanozgera nthowa ukali wake.Wakaŵavikilira yayi ku nyifwa.Wakaŵapeleka ku nthenda zakwambukira.51 Paumaliro wakakoma ŵakwamba kubabika wose mu Eguputo,+Jando la nkhongono zawo zakubabira mu mahema gha Hamu.52 Kufuma apo, wakafumiska ŵanthu ŵake nga ni mberere,+Na kuŵalongozga nga ni mskambo mu mapopa.53 Wakaŵalongozga makoramakora,Ndipo ŵakawopanga chara.+Nyanja yikabenekelera ŵalwani ŵawo.+54 Wakaŵatolera ku chigaŵa chake chakupatulika,+Chigaŵa cha mapiri ichi, icho woko lake lamalyero likagura.+55 Wakachimbizga mitundu panthazi pawo,+Wakaŵagaŵira chiharo na chingwe chakupimira,+Wakakhazika mafuko gha Israyeli mu vikaya vyawo.+56 Kweni ŵakalutilira nipera kususka* Chiuta Wapachanya Nkhanira na kumugalukira,+Ŵakaŵikako mahara yayi ku vikumbusko vyake.+57 Kweniso ŵakapatukako ndipo ŵakaŵa ŵaryarya nga mbasekuru ŵawo.+Ŵakaŵa ŵambura kugomezgeka nga ni uta wakudewezgeka.+58 Ŵakalutilira kumukwiyiska na malo ghawo ghapachanya,+Ndipo ŵakamuchitiska ukali* na vikozgo vyawo vyakuŵaja.+59 Chiuta wakati wapulika, wakakwiya,+Ndipo wakamukanirathu Israyeli.60 Paumaliro wakasida chihema cha ku Shilo,+Hema ilo wakakhalangamo pakati pa ŵanthu.+61 Wakazomerezga kuti chimanyikwiro cha nkhongono zake chilute ku wuzga.Uchindami wake ulute mu woko la mulwani.+62 Wakapeleka ŵanthu ŵake ku lupanga,+Wakakwiyira chiharo chake.63 Moto ukamyangura ŵanyamata ŵake,Sumu zaukwati zikayimbikira yayi ŵamwali ŵake.*64 Ŵasembe* ŵake ŵakawa na lupanga,+Ndipo vyokoro vyawo vikalira yayi.+65 Penepapo Yehova wakawuka nga wanguŵa mu tulo,+Nga ntchinkhara+ icho babalaza la vinyo lamara.66 Wakawezgera nyuma awo ŵakupindikana nayo,+Wakaŵakhozga soni muyirayira.67 Wakakana hema la Yosefe.Fuko la Efurayimu wakalisora chara.68 Kweni wakasora fuko la Yuda,+Phiri la Ziyoni, ilo wakulitemwa.+69 Wakazenga malo ghake ghakupatulika kuŵa ghakukhaliska nga ni machanya,+Nga ni charu chapasi icho wali kuchikhozga muyirayira.+70 Wakasora muteŵeti wake Davide+Na kumutora ku viŵaya vya mberere,+71 Wakamutora uko wakapweleleranga mberere zakonkheska,Wakamuŵika kuŵa muliska pa Yakhobe, ŵanthu ŵake,+Pa Israyeli, chiharo chake.+72 Wakaŵa muliska wawo, wakaŵaliskanga na mtima wakufikapo,+Wakaŵalongozganga na mawoko ghaluso.+


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Davide ni themba pa Yuda (1-7)
-
Ishi-bosheti ni themba pa Israyeli (8-11)
-
Nkhondo pakati pa nyumba ya Davide na nyumba ya Sauli (12-32)
2 Pamanyuma, Davide wakafumba Yehova+ kuti: “Kasi ningaluta ku umoza wa misumba ya Yuda?” Yehova wakati: “Luta.” Davide wakafumbaso kuti: “Kasi nilute ku msumba ngu?” Chiuta wakati: “Ku Heburoni.”+
2 Ntheura Davide wakakwelera kwenekura pamoza na ŵawoli ŵake ŵaŵiri, Ahinowamu+ Muyezireli na Abigelu +chokoro cha Nabala Mukarimeli.
3 Davide wakalutaso na ŵanthu awo ŵakaŵa nayo,+ waliyose na ŵamunyumba yake. Ŵakakhala mu misumba yakuzingilizga Heburoni.
4 Penepapo ŵanthu ŵa kwa Yuda ŵakiza kwenekura, ndipo ŵakamuphakazga Davide kuŵa themba pa nyumba ya Yuda.+
Ŵakaphalira Davide kuti: “Ŵanthu ŵa ku Yabeshi-giliyadi ndiwo ŵali kusunga Sauli.”
5 Ntheura Davide wakatuma mathenga ku ŵanthu ŵa ku Yabeshi-giliyadi, wakati kwa iwo: “Yehova wamutumbikani, chifukwa muli kulongora lusungu kwa fumu yinu Sauli, muli kumusunga.+
6 Yehova nayo wamulongorani lusungu na kugomezgeka. Nane nimulongoraninge lusungu chifukwa chakuti mwachita ichi.+
7 Sono mawoko ghinu ghaŵe ghakukhora, muŵe ŵanthu ŵakukhwima mtima, chifukwa fumu yinu Sauli yili kufwa, ndipo nyumba ya Yuda yaniphakazga kuŵa themba pa iwo.”
8 Kweni Abineri+ mwana wa Neri, mulongozgi wa ŵankhondo ŵa Sauli, wakatora Ishi-bosheti+ mwana wa Sauli, wakambuka nayo kwiza ku Mahanayimu.+
9 Wakamwimika kuŵa themba pa Giliyadi,+ Ŵaashuri, Yezireli,+ Efurayimu,+ Benjamini, na pa Israyeli yose.
10 Ishi-bosheti, mwana wa Sauli, wakaŵa themba pa Israyeli wali na vyaka 40, ndipo wakawusa vyaka viŵiri. Kweni ŵa nyumba ya Yuda ŵakakolerana na Davide.+
11 Davide wakaŵa themba mu Heburoni pa nyumba ya Yuda vyaka 7 na myezi 6.+
12 Nyengo yikati yajumphapo, Abineri mwana wa Neri na ŵateŵeti ŵa Ishi-bosheti, mwana wa Sauli, ŵakafumako ku Mahanayimu+ ŵakaluta ku Gibiyoni.+
13 Yowabu+ mwana wa Zeruya+ na ŵateŵeti ŵa Davide, nawo ŵakaluta ndipo ŵakakumana nawo pa chiziŵa cha Gibiyoni. Gulu limoza likakhala lwande ili la chiziŵa ndipo gulu linyake likakhala lwande lira la chiziŵa.
14 Abineri wakati kwa Yowabu: “Ŵanyamata ŵawuke, ŵaphalizgane pamaso pithu.” Yowabu wakati: “Ŵawuke.”
15 Ntheura ŵakawuka na kwambuka, ŵanyamata 12 ŵa kwa Benjamini na Ishi-bosheti mwana wa Sauli, kweniso ŵanyamata 12 kufuma pa ŵateŵeti ŵa Davide.
16 Waliyose wakakora mutu wa munyake na kumugwaza na lupanga mu mbeyeka, wose ŵakawa pasi. Ntheura malo ghara, agho ghali ku Gibiyoni, ghakachemeka Helikati-hazurimu.
17 Mbembe yikafika paheni chomene zuŵa lira, ndipo Abineri na ŵanthu ŵa kwa Israyeli ŵakathereskeka pamaso pa ŵateŵeti ŵa Davide.
18 Penepara pakaŵaso ŵana ŵatatu ŵa Zeruya,+ Yowabu,+ Abishayi,+ na Asaheli.+ Asaheli wakaŵa mupusu malundi nga ni mphoyo mu thondo.
19 Asaheli wakaskera Abineri, ndipo wakapatuka chara kulazga kumalyero panji kumazere pakuskera Abineri.
20 Abineri wakati walaŵiska kumasinda, wakafumba kuti: “Kasi ndiwe Asaheli?” Iyo wakati: “Enya, ndine.”
21 Abineri wakati: “Patukira kumalyero panji kumazere, ukore yumoza wa ŵanyamata ndipo utore chilichose icho wamuvura.” Kweni Asaheli wakakhumba chara kuleka kumuskera.
22 Abineri wakatiso kwa Asaheli: “Leka kuniskera. Kasi nikukomerechi? Para nakukoma, kasi ningakalaŵiska wuli chisko cha mukuru wako Yowabu?”
23 Kweni wakakana nipera kumuleka. Ntheura Abineri wakamugwaza munthumbo na mkondo,+ ndipo mkondo ukafumira ku msana. Asaheli wakawa na kufwira papo. Waliyose uyo wakafika pa malo apo Asaheli wakawira na kufwa, wakayimiliranga na kulwahama.
24 Penepapo Yowabu na Abishayi ŵakaskera Abineri. Apo dazi likanjiranga, ŵakafika pa kaphiri ka Ama, ako kakuthyana na Giya pa nthowa yakuya ku mapopa gha Gibiyoni.
25 Ŵabenjamini ŵakawungana na kukolerana na Abineri penepara, ndipo ŵakapanga chiwuru chimoza na kwimilira pa kaphiri kanyake.
26 Penepapo Abineri wakachemerezga kwa Yowabu: “Kasi lupanga luryenge kwambura kuleka? Kasi ukumanya yayi kuti umaliro wake nkhuŵinya pera? Kasi uŵaphalirenge pawuli ŵanthu kuti ŵaleke kuskera ŵabali ŵawo?”
27 Yowabu wakati: “Nadi pano Chiuta waunenesko wamoyo, ulekenge kuyowoya, mphanyi namulenji ndipo ŵanthu ŵalekanga kuskera ŵabali ŵawo.”
28 Sono Yowabu wakalizga mbata, ndipo ŵanthu ŵake ŵakaleka kudikizga Israyeli, kutimbana nako kukamara.
29 Abineri na ŵanthu ŵake ŵakenda kujumpha mu Araba+ usiku wose wura, ŵakambuka Yorodani na kwenda mu chigodobu chose chira, ndipo ŵakafika ku Mahanayimu.+
30 Yowabu wakati wawera uko wakaskeranga Abineri, wakawunganya ŵanthu wose pamoza. Ŵanthu 19 pa ŵateŵeti ŵa Davide ŵakasoŵapo, pamoza na Asaheli.
31 Kweni ŵateŵeti ŵa Davide ŵakathereska Ŵabenjamini na ŵanthu ŵa Abineri, ŵanthu 360 ŵakafwa.
32 Ŵakamutora Asaheli +na kumusunga mu dindi la awiske, mu Betelehemu.+ Penepapo Yowabu na ŵanthu ŵake ŵakenda usiku wose, ŵakafika ku Heburoni+ kwati kwacha.
Tumizgani
Tumizgani
2 Samuyeli 2
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=10&Chapter=2&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D10%26Chapter%3D2%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
MUTU 74
Wakasambizga vya Kupokelera Ŵalendo na Kulomba
YESU WAKALUTA KWA MARITA NA MARIYA
NTCHAKUZIRWA KUKOSERA PAKULOMBA
Muzi wa Betaniya ukaŵa kumafumiro gha dazi kwa chikhizga cha Phiri la Maolive, makilomita pafupifupi ghatatu kufuma ku Yerusalemu. (Yohane 11:18) Yesu wakaluta ku Betaniya, wakanjira mu nyumba ya ŵanakazi ŵaŵiri, Marita na Mariya. Ŵanakazi aŵa pamoza na mulongosi wawo Lazaro ŵakaŵa ŵabwezi ŵa Yesu, ndipo ŵakamupokeleranga makora chomene.
Ukaŵa mwaŵi ukuru chomene kuchezgereka na Mesiya. Marita wakaŵa muchanya kunozgera chakurya Yesu, ntheura wakatangwanika na kunozga vinthu vinandinandi. Apo Marita wakatangwanikanga na ntchito, munung’una wake Mariya wakakhala mu malundi gha Yesu na kutegherezga kwa iyo. Pamanyuma, Marita wakiza kwa Yesu, wakati: “Fumu, chifukwa wuli mwakhala waka chete uku mukuwona kuti munung’una wane wanilekera nekha ntchito? Muphalirani kuti wazakanovwireko.”—Luka 10:40.
M’malo mwakuti wasuske Mariya, Yesu wakamovwira Marita kuti waleke kwenjerwa na vinthu vyakuthupi, wakati: “Marita, Marita, ukwenjerwa na kutangwanika na vinthu vinandi. Kweni vinthu ivyo vikukhumbikwa ni vichoko waka, panji chimoza pera. Mariya wasora chigaŵa chiwemi, ndipo palije uyo wamupokenge.” (Luka 10:41, 42) Yesu wakalongora kuti ntchambura kwenelera kumalira nyengo yinandi kunozga vyakurya vinandinandi. Chakurya cha mtundu umoza pera ntchakukwana, chifukwa munthu wangakhumbikwira vyakurya vinandinandi yayi pa nyengo yimoza.
Marita wakaŵa na maghanoghano ghawemi. Wakakhumbanga kupokelera makora mulendo wake. Kweni chifukwa chakuti wakatangwanika na kunozga chakurya, wakataya mwaŵi wakuti wasambizgike na Mwana wa Chiuta. Ntheura Yesu wakadidimizga fundo yakuti Mariya wakasora chigaŵa chiwemi icho munthu wangamupoka yayi. Apa nase tikusambirapo kanthu!
Nyengo yinyake, Yesu wakayowoya sambiro linyake lakuzirwa chomene. Msambiri munyake wakamupempha kuti: “Fumu, mutisambizge kulomba, umo Yohane nayo wakasambizgira ŵasambiri ŵake.” (Luka 11:1) Yesu wakaŵa kuti wayowoyapo kale nkhani ya kulomba mu Upharazgi wake wa pa Phiri pafupifupi chaka chimoza na hafu kumasinda. (Mateyu 6:9-13) Panyake msambiri uyu pakaŵavya nyengo yira, ntheura Yesu wakawerezgapo fundo zikuru izo wakayowoya mu lurombo lwake. Kufuma apo, wakayowoya ntharika kuti wadidimizge fundo yakuti ntchakukhumbikwa kukosera pakulomba.
Wakati: “Tiyelezgere kuti muli na mubwezi ndipo usiku pakati mwaluta kwa iyo na kumupempha kuti, ‘Nganya, nibwelekako vingwa vitatu, chifukwa kwiza mubwezi wane wafuma kutali ndipo nilije kanthu kakuti nimupe.’ Ndipo mubwezi winu wakuzgora mu nyumba kuti: ‘Leka kunisuzga. Najarako kale ku mulyango, ndipo ine na ŵana ŵane tagona. Ningawuka yayi kuti nikupe kanthu.’ Nkhumuphalirani kuti, wawukenge nadi na kumupa kanthu chifukwa chakuti ni mubwezi wake chara, kweni wawukenge na kumupa vinthu ivyo wakukhumba chifukwa cha kukosera kwake.”—Luka 11:5-8.
Apa Yesu wakang’anamuranga kuti Yehova wakuzerezga malurombo yayi, nga umo mubwezi wa mu nkhani iyi wakachitira. Kweni wakakhumbanga kulongora waka fundo yakuti usange mubwezi uyu wakawovwira munyake chifukwa wakakosera kumulomba, ipo Dada withu wakuchanya waŵapulikenge ŵateŵeti ŵake ŵakugomezgeka para ŵakulomba na mtima wose! Yesu wakalutizga kuti: “Nkhumuphalirani kuti, lutilirani kulomba, ndipo mupikenge. Lutilirani kupenja, ndipo musangenge. Lutilirani kukhung’uska, ndipo kumujulikiraninge. Pakuti waliyose uyo wakulomba wakupokera, ndipo waliyose uyo wakupenja wakusanga, ndipo waliyose uyo wakukhung’uska kumujulikirenge.”—Luka 11:9, 10.
Kufuma apo, Yesu wakadidimizga fundo yake pakuyaniska Chiuta na dada, wakati: “Ni dada nju pakati pinu uyo, usange mwana wake wakumupempha somba, wakumupa njoka m’malo mwa somba? Panji usange wakumupempha sumbi, wakumupa kalizga? Ntheura, usange imwe, nangauli muli ŵaheni, mukumanya kupeleka vyawanangwa viwemi ku ŵana ŵinu, ipo kuli wuli Adada ŵakuchanya? Asi ŵapelekenge mzimu utuŵa ku awo ŵakuŵalomba?” (Luka 11:11-13) Uwu mbukaboni uwemi chomene wakuti Dada withu wakuchanya ngwakunozgeka kupulika malurombo ghithu na kutovwira!
Manyani Vinandi
Kasi Ningalomba Vichi?
Manyani kuti Chiuta wakuzirwiska vyose ivyo mukulomba.


text:
VYAKUSAZGIRAPO
Vigaŵa Vichokovichoko vya Ndopa Ndiposo Nthowa Zakuchitira Opareshoni
Vigaŵa vichokovichoko vya ndopa. Ivi ni vigaŵa vya ndopa ivyo ŵakusuja kufuma ku vigaŵa vikuruvikuru vinayi, nga ni maselo ghaswesi (red cells), maselo ghatuŵa (white cells), mapulateleti (plateletes), na pulazima (plasma). Mwachiyelezgero, maselo ghaswesi ghali na pulotini yakuchemeka hemogulobini (hemoglobin). Vinthu ivyo ŵakusuja kufuma ku hemogulobini (hemoglobin) ya ŵanthu panji nyama ŵakuchizgira ŵalwari awo ndopa ni zichoko panji ŵataya ndopa zinandi pa ngozi.
Pulazima, iyo yili na maji ghakukwana 90 peresenti, yikuyegha mahomoni (hormones), micere, maenzemu (enzymes), na mavitamini, kusazgapo shuga. Pulazima yikuyeghaso tunthu twakujara ndopa kuti zileke kufuma chomene, tunthu twakulimbana na matenda, ndiposo mapulotini nga abamini (albumin). Usange yunji wakoleka na nthenda yinyake, ŵadokotala ŵangamulasa sindano ya gama gulobulini (gamma globulin) uyo ŵakusuja ku pulazima wa ŵanthu awo ŵali kale na chivikiliro mu thupi lawo. Mu maselo ghatuŵa ŵangasujamo mapulotini ghakucemeka intafelonzi (interferons) ndiposo intalukinzi (interleukins), agho ŵakuchizgira matenda ghanyake ghakwambiskika na kachibungu kakucemeka vayirasi (virus), na kansa.
Kasi Mkhristu wangazomera nthowa yakuchizgira iyo yikusazgapo vigaŵa vichokovichoko vya ndopa? Baibolo likulongosora mwakudunjika yayi, ntheura waliyose wakwenera kusankha chakuchita mwakuyana na njuŵi yake pamaso pa Chiuta. Ŵanyake ŵangakana vigaŵa vichokovichoko vyose, ŵangaghanaghana kuti Dango la Chiuta kwa Israyeli likati ndopa izo zafuma mu nyama zithirikenge “pasi.” (Dotoronome 12:22-24) Ŵanyake ŵangakana ndopa zose panji vigaŵa vyake vikuruvikuru, kweni ŵangazomera kuchizgika na vigaŵa vichokovichoko. Ŵangaghanaghana kuti tuvigaŵa uto twasujika ku ndopa kuti tukwimiraso umoyo wa chinthu icho ndopa izo zikatolekako yayi.
Para mukughanaghana chakuchita pa vigaŵa vichokovichoko vya ndopa, jifumbani mafumbo agha: Kasi nkhumanya kuti para nakana vigaŵa vyose vichokovichoko vya ndopa ndikuti nakana kupokera minkhwala ya mtundu unyake, iyo yikusazgapo munkhwala wakovwira thupi kulimbana na matenda panji uwo ungawovwira ndopa kukhoma mwakuti zileke kufuma? Kasi ningamulongosolera dokotala chifukwa icho nkhukanira panji kuzomelera chimoza mwa vigaŵa vichokovichoko vya ndopa panji kujumphirapo?
Nthowa zakuchitira opareshoni. Izi zikusazgapo nthowa izo ŵakuzicema kuti hemodayilushoni (hemodilution) na selu saveji (cell salvage). Na nthowa ya hemodayilushoni (hemodilution), ndopa ŵakuzipatuska mu thupi, ŵakuŵikamo dankha maji ghakusazgirako ndopa, ndipo pamanyuma pake ŵakuziwezgera mu thupi la mulwari. Na nthowa ya selu saveji (cell salvage), ŵakutora na kuwezgeramo ndopa izo zikuthika pa nyengo ya opareshoni. Ndopa ŵakuzitora pa chilonda panji mu thupi, ŵakuzisuja panji kusefa, ndipo ŵakuziwezgera mu thupi la mulwari. Chifukwa chakuti nthowa izo ŵadokotala ŵakuchita pakovwira ŵanthu na ndopa zawo zikupambana, Mkhristu wakwenera kufumba dokotala wake kuti walongosore ivyo wakukhumba kuchita.
Para mukughanaghana chakuchita pa nthowa zakuchitira opareshoni izi, jifumbani kuti: ‘Usange ndopa zane zinyake ŵazipatuskirenge kuwaro kwa thupi lane, ndipo nanga nkhuziyimika dankha kwa kanyengo, kasi njuŵi yane yinizomerezgenge kuwona ndopa izi kuti zichali zane, ntheura kuti zikwenera yayi ‘kuthirika pasi’? (Dotoronome 12:23, 24) Kasi njuŵi yane yakusambizgika Baibolo yinisuzgenge yayi usange pakunovwira ŵatora ndopa zane zinyake, kusazgako vinthu vinyake na kuziwezgera mu thupi lane? Kasi nkhumanya kuti usange nakana nthowa zose zakuti ŵanovwilire na ndopa zane ndikuti nakana kupimika ndopa, makina ghakusefa ndopa, panji makina agho ghakugwira ntchito nga ni mtima na maphapu?’
Mkhristu wakwenera kumanya yekha chakuchita pa umo ŵakwenera kuchitira na ndopa zake nyengo ya opareshoni. Fundo iyi yikugwiraso ntchito pa nthowa zakupimira na kuchizgira matenda izo zikusazgapo kutora ndopa zichoko waka mwa munthu, panji kusazgako vinthu vinyake, na kuziwezgeraso mu thupi lake.


text:
NKHANI YA PA CHIKOPI | KASI CHISANGULUSKO TINGACHISANGA NKHU?
Tose Tikukhumbikwira Chisangulusko
Kasi apo mukaŵa mwana mukakhuŵarapo na kuwa? Panyake mukajitemura pa woko panji kusupuka pa khongono. Kasi mukukumbuka umo amama ŵinu ŵakamovwilirani? Panji ŵakasukapo na kukakapo bandeji. Mukaliranga, kweni ŵakamupembuzgani na kumuvumbatirani, mbwe imwe mtima losilosi. Pa nyengo yira, munthu wakumusanguluskani wakaŵa pafupi.
Para taŵanthu tikukura, umoyo nawo ukusintha chomene. Masuzgo ghakusazgikira, ndipo chikuŵaso chakusuzga kusanga chisangulusko. Chachitima ntchakuti, masuzgo agho ŵanthu ŵalara ŵakusangana nagho ngakuti nanga munthu wakuvumbatire ghangamara yayi. Wonani viyelezgero vichoko waka ivi.
Kasi ntchito yili kumumaliranipo? Julian wakuti ŵakati ŵamulekeska ntchito, nkhongono zikamumalira. Wakajifumbanga kuti, ‘Sono nipwelelerenge wuli banja lane? Chifukwa wuli kampani iyi yanilekeska ntchito uku nalimbikiranga kugwira ntchito vyaka vyose ivi?’
Panyake suzgo linu ndakuti nthengwa yili kumara. Raquel wakuti: “Afumu ŵane ŵakati ŵanileka pa chifukwa chambura kumanyikwa myezi 18 iyo yajumpha, nkhaŵa wachitima chomene. Vikaŵa nga kuti mtima wane wasweka pakati phwee! Thupi na maghanoghano, vyose vikapwetekeka. Apo nakhala mutu zwee!”
Panyake mukulwara chomene ndipo palije kusintha kulikose. Nyengo zinyake namwe mungaŵa na maghanoghano nga agho wakaŵa nagho Yobu, uyo wakadandawura kuti: “Nkhutinkha umoyo wane, nkhukhumba yayi kukhalilira wamoyo.” (Yobu 7:16) Panji mungajipulika nga ni Luis, wa vyaka 80, uyo wakuti: “Nyengo zinyake nkhuwona nga kuti nkhulindilira waka nyifwa.”
Panji imwe mukukhumba kusanguluskika chifukwa chakuti wakutemweka winu wali kufwa. Robert wakuti: “Mwana wane wakati wafwa pa ngozi ya ndege, pakwamba nkhagomezga yayi. Kufuma apo, nkhapulika ulwilwi, nga uwo Baibolo likulongosora wakuti munthu wakukugwaza na lupanga lutali.”—Luka 2:35.
Nangauli ŵali mu masuzgo ghose agha, Robert, Luis, Raquel, na Julian, ŵali kusanga chipembuzgo. Ŵali kuchisanga mwa Chiuta Wankhongonozose uyo wakumanya kusanguluska ŵanthu. Kasi Chiuta wakupeleka wuli chisangulusko? Kasi namwe wangamupani chisangulusko para muli mu suzgo?


text: 1 Ine Simoni Petrosi, muzga na mpositole wa Yesu Khristu, ku awo ŵasanga chipulikano chakuzirwa icho chikuyana na chithu kwizira mu urunji wa Chiuta withu na Mponoski Yesu Khristu:2 Mphanyi lusungu lukuru na mtende vyasazgikira kwa imwe para mwamumanya makora+ Chiuta na Yesu Fumu yithu.3 Pakuti nkhongono za Chiuta zatipa* vinthu vyose vyakukhumbikwa pa umoyo na pakusopa Chiuta mwakujipeleka. Tapokera ivi chifukwa cha kumanya makora uyo wakatichema+ mu uchindami wake na mu makhaliro ghake ghawemi.4 Kwizira mu vinthu ivi, watipa malayizgo ghakuzirwa na ghakuru chomene,+ mwakuti kwizira mu malayizgo agha, muŵe nga ni Chiuta,+ mwati mwapona ku makhaliro ghakuvunda agho ghali mu charu, agho ghakwamba na makhumbiro ghaheni.5 Pa chifukwa ichi, fwiliranipo chomene+ kusazgako ku chipulikano chinu makhaliro ghawemi,+ ku makhaliro ghinu ghawemi kumanya,+6 ku kumanya kwinu kujikora, ku kujikora kwinu+ kuzizipizga, ku kuzizipizga kwinu kusopa Chiuta mwakujipeleka,+7 ku kusopa Chiuta mwakujipeleka kutemwa ŵabali, ku kutemwa ŵabali chitemwa.+8 Chifukwa usange vinthu ivi vilimo mwa imwe ndipo ni vinandi, vimovwiraninge kuti muleke kukhala waka, panji kuŵa ŵambura vipambi+ kuyana na kumanya makora Fumu yithu Yesu Khristu.9 Usange munthu walije vinthu ivi, ngwachibulumutira. Wakujara maso ghake kuti waleke kuwona ungweru,+ ndipo waluwa kuti wakatozgeka ku zakwananga zake+ zakale.10 Pa chifukwa ichi, ŵabali, limbikirani chomene kuti kuchemeka+ na kusoleka kwinu kuŵe kwanadi. Pakuti usange mukulutilira kuchita vinthu ivi, muzamutondeka yayi.+11 Kweniso muzamutumbikika chomene na kunjira mu Ufumu wamuyirayira+ wa Fumu yithu na Mponoski Yesu Khristu.+12 Pa chifukwa ichi, niŵenge wakunozgeka nyengo zose kumukumbuskani vinthu ivi, nangauli mukuvimanya kale ndipo mwakoleska unenesko uwo muli nawo.13 Kweni nkhuwona kuti ntchakwenelera kumukumbuskani,+ apo nichali mu chihema*+ ichi,14 pakuti nkhumanya kuti chihema chane chili pafupi kuwuskikapo, nga umo Fumu yithu Yesu Khristu nayo yikanilongolera.+15 Nyengo zose niyezgenge kuchita chilichose kuti para naluta, imwe muzakakumbuke* vinthu ivi.16 Pakumumanyiskani za nkhongono na kuŵapo kwa Fumu yithu Yesu Khristu, tikalondezga nkhani zautesi zakwatika mwaluso yayi, kweni tikaŵa ŵakaboni awo ŵakawona na maso vya ukuru wake.+17 Pakuti wakapokera ntchindi na uchindami kwa Chiuta Adada. Ivi vikachitika apo mweneko wa uchindami ukuru wakamuphalira kuti: “Uyu ni Mwana wane wakutemweka, uyo nkhukondwa nayo.”+18 Enya, ise tikapulika mazgu agha kufuma kuchanya apo tikaŵa nayo mu phiri lituŵa.19 Ntheura tili na mazgu gha uchimi ghakugomezgeka chomene, ndipo mukuchita makora kuŵikako mahara nga nkhu nyali+ iyo yikuŵala mu malo gha chisi mu mitima yinu, (m’paka matandakucha, ndipo thondwe+ likwere.)20 Pakuti mukumanya kuti palije uchimi wa Lemba uwo ukufuma mu maghanoghano gha munthu.21 Chifukwa nanga nkhamoza, uchimi undizepo na khumbo la munthu,+ kweni ŵanthu ŵakayowoyanga vyakufuma kwa Chiuta pakulongozgeka na mzimu utuŵa.+